Lola Tigraay: Paarlaamaan Itoophiyaa hogganoota TPLF irraa mirga himatamuu dhabuu mulqe

Manni Maree Bakka Bu'oota Uummataa Itoophiyaa yaa'ii idilee Onkololessa 12 bara 2020 gaggeesseen, hooggantoota ABBUT 38 irraa mirga himatamuu dhabuu mulqe. Manni Maree Bakka Bu'oota Uummataa Dr Dabratsiyoon Gabramikaa'el dabalatee miseensotaa fi hogganoota TPLF 38 irraa mirga himatamuu dhabuu mulqe. Manni marichaa wal-gahii isaa har'a taa'een murtee kana kan dabarse yoo ta'u namoonni kunneen yakkoota adda addaan Abbaa Alangaa Waliigalaan shakkamuun ta'uu, bakka bu'aa itti aanaa mootummaa kan sadarkaa deetaa Ministiraatti jiran obbo Caalaa lammii Mana marichaaf dhiyeessaniiru. Sababni mirga himatamuu dhabuu miseensota Mana Maree kanaa akka mulqamu murtaaheef, Manni Marichaa odeeffannoo fuula feesbuukii gubbaatti maxxanseen eereera. Yakka biyya ganuu olaanaa, yakka heeraafi sirna heera biyyaarratti raawwatame, meeshaa waraanaa hidhachuun finciluu, tokkummaa daangaa fi siyaasaa biyyaarratti yakka raawwatamu, Raayyaa Ittisa Biyyaa miidhuu, yakka shororkeessummaafi yakka shorokeessummaa keessatti hirmaachuun miseensonni 38 kunniin Waajira Abbaa Alangaa Federaalaan shakkaman. Pireezidantii Naannichaa Dr Dabratsiyoon Gabramikaa'el, Hogganaa korporeeshinii sukkaaraa kan turan Abbaay Tsahaayyee fi ministira komunikeeshinii kan turan Obbo Geetaachoo Raddaa kanneen mirgi himatamuu dhabuu isaanii irraa mulqame 38 keessaati. Waggoota 27 darbaniif qindoomina dhaaba biyya bulchuu keessatti dhaaba dhiibbaa guddaa qabaachaa ture kan ta'e TPLF, dhaaba tokkicha MM Abiy Ahimad ijaaran dhaaba Badhaadhinaatti makamuu diduun isaa ni yaadatama. Filannoon biyyoolessaa sababa weerara Covid-19 dheereffamuu dhaabbilee siyaasaa morman keessaa kan ta'e TPLF, naannoo ofii bulchaa ture keessatti Qaammee afur bara darbe filannoo gaggeessuun filannicha injifachuu ibsee ture. Mootummaan Federaalaa filannoo naannichatti gaggeeffameen bu'uura seeraa kan hin qabne jechuun fudhatama dhabsiiseera. Boodas hariiroo mootummaa naannoo Tigraay waliin qabu adda kutuu ibseera. Hariiroon mootummaa Federaalaafi Mootummaa Naannoo Tigraay hammaachaa dhufe torbee tokko dura ''humnootni nageenyaa naannichaa buufata raayyaa ittisa biyyaarratti haleellaa erga bananii,'' sadarkaa waraanaatti ce'eera. Mootummaan Federaala oppireeshinii naannicha keessatti gaggeessaa jiruun, olaantummaa seeraa kabachiisuuf akka hojjetu, aanga'oota TPLF badii isaaniif seera dura isaan dhaabuufis kan kaayyeffate ta'uu ibseera. Mootummaan naannichaa ''mirga ofiin of bulchuu keenya sarbuun humnaan nu jilbeeffachiisuufi'' jedhee himata. Torbee darbe erga waraanni labsamee Manni Maree Bakka Bu'oota Uummataa naannoo Tigraay keessatti labsii yeroo muddamaa ji'a jahaaf turu labseera. Manni maree Federeshiniis, mootummaa yeroo kan naannicha bulchus akka ijaaramu labseera.


Lola Tigraay: Mootummaan Ertiraa 'lola keessooti, lola kana keessaa qooda hin qabnu' jedhe

Mootummaan Eertiraa waraana naannoo Tigraay keessatti humnoota federaalaafi mootummaa naannichaa gidduutti adeemu keessatti qooda fudhachaa jira jechuun himanni dhiyaate ''soba'' jedhe. Mootummaan Naannoo Tigraay waraana humnoonni federaalaa gaggeessaa jiru keessatti, loltootni Eertiraa guyyaa Kibxataa mootummaa federaalaa deeggaruun daangaa cabsaniii seenananiiru jedhe. Pireezidantiin Mootummaa Naannoo Tigraay Dabratsiyoon GabraMikaa'el (PhD) ibsa Kibxata kennaniin ''osoo nuti humna federalaa lolaa jirruu, karaa duubaa loltootni mootummaa Eertiraa galuun Humaraatti haleellaa raawwataniiru,'' jedhan. Himannaa Eertiraan naannoo Tigraayitti ce'uun mootummaa fedeeraal deeggaruun loltoota Tigraay irratti waraana bante jedhu kana mootummaan Eertiraa kijibaa ittiin jedheera. Ministirri haajaa alaa Eertiraa Osmaan Saaleeh ''Lolli kun waraanaa keessooti. Waraana kana keessaa qooda hin qabnu,'' jechuun Rooyitarsitti himaniiru. ''Lola kanaan humni federalaa injifatamaa waan jiruuf deeggarsa Ertiraa gaafate,'' kan jedhan Dr. Dabratsiyoon, loltootni Eertiraa Baadimmee irrattis isaan lolaa jiraachuu himanii, daangaa kabachiisuuf ''aarsaa hunda ni kaffalla'' jedhan. Himannaa BBC'n dhugaa ta'uu isaa qulqulleeffachuu hin dandeenye kana ilaalchisees, Raayyaan Ittisa biyyaa deebii kenneera. Hoogganaan Indooktirineeshinii Raayyaa ittisa biyyaa Meejara Janaraal Mahaammad Tasammaa ''himatni Dabratsiyoon kijiba'' jedhan. Humni naannoo Tigraay kun guyyoota darban dhaadachaa turee kan jedhan Janaraalichi ''amma haleellaan jajjabduun irra gahee jennaan fakkarsi hangi sun milkaahuu didnaan, yaada ittiin burjaajessan qabatanii dhufan,'' jechuun loltootni Eertiraa waraana kana keessatti kan hin hirmaanne ta'uu ibsan. Dhaabbileen idila addunyaa lolli mootummaa federaalaa fi humna naannoo Tigraay bulchu gidduutti adeemaa jiru, biyya gara wal waraansaatti, naannoo gaanfa Afrikaas rakkoo tasgabbii dhabuu jabaatti geessa jechuun waraanni kun akka dhaabatu dhiibbaa gochaa jiru. Dura ta'aan Komishinii Gamtaa Afrikaa Muusaa Faakii Mahamaat ibsa guyyaa Kibxataa baasaniin qaamoleen lameen waraana dhaabanii rakkoon jiru mariin akka furamu waamicha godhanii ture. Mootummaan Federaal MM Abiy Ahimadiin hoogganamu ammoo waraanni naannoo Tigraay keessatti gaggeeffamu galma ''qaamolee biyya jeeqan'' jedhuun seeratti dhiyeessuun ''olaantummaa seeraa'' kabachiisuu waan qabuuf; oppireeshiniin kun yero gabaabaatti xumurama jechuun yaada mariin rakkoo furuu kufaa gochaa jira. Qaamoti lamaan mootummaan naannoo Tigraay fi federaalaa sababii garaagarummaa ilaalcha siyaasaan walitti bu’uun duruma jira ture. Wayita Paartiin Badhaadhinaa uumamu TPLF itti makamuu diduun hariiroo qaamota lamaanii hammeessuu eegale. Kana booda weerarri Covid19 dhalate. Mootummaan federaalaa filannoon akka dheeratu murteesse. TPLF immoo naannoo Tigraayitti filannoo nan adeemsisa jechuun ciche. Motummaan federaalaa filannoo akka hin gaggeessineef akeekkachiisullee TPLF filannicha akkuma karoorseen raawwate. Kana booda mootummoonni naannoo fi federaalaa kunneen beekamtii walii kennuu dhaaban. Agarsiisawwan waraanaa gama lamaaniin mul'ataa turanirraa ka'uun gara lolaatti akka hin sodaa namoota hedduu ture. Sadaasa 03 haleellaa mootummaan raayyaa ittisa biyyaa izii Kaabaa irratti raawwatame jedheen duuba lolli kallattii qaamolee lamaan jidduutti dhalate. Mootummaa federaalaa labsii yeroo muddamaa ji’a jahaaf turu naannicharratti labseera. TPLF hanga seeratti dhiyeessutti of duuba hin deebi'u jechas jira. Mootummaan naannoo Tigraay TPLFn durfamu gama isaan Gamtaan Afrikaa jidduu seenee rakkoon mariin akka furamu gaafateera. Hawaasni idil-addunyaa namoota nagaaf jecha lolli dhaabbatee wal dhabdeen mariin akka furamu dhiibbaa gochaa jiru.

ABBUT (Adda Bilisa Baasaa Uummata Tigraay)


Lola Tigraay: Namootni 6000 ol lola Tigraay baqachuun Sudaan galan

Lammileen Itoophiyaa kuma jahaa ol ta'an waraana mootummaa federaalaa fi mootummaa naannoo Tigraay gidduutti adeemaa jiru dheessuun daangaa ce'uun Sudaanitti baqachuu aanga'ootni biyyattii himan. Tajaajilli Oduu Sudaan (SUNA) namootni waraana kana baqatan naannoo biyyattii Al-Qadaariif jedhamutti baqachaa akka jiran jiraattotaa fi aanga'oota naannichaa waabeffachuun gabaaseera. Lakkoofsi namoota baqachaa jiranii dabalaa waan jiruuf aanga'ootni naannichaa komishinii baqattootaa Sudaan waliin ta'uun bakka qubannaa fi deeggarsa barbaachisu qopheessa akka jiraniis SUNAn gabaaseera. Aanga'ootni Sudaan guyyoota dhufan keessatti lakkoofsi namoota daangaa ce'uun gara Sudaanitti baqatanii hanga namoota 200,000 gahuu akka malu tilmaamuun qophii gochaa jiru. Waa'ee namoota lola kanaan qe'eerraa buqqa'anii ilaalchisee mootummaan federaalaas ta'e mootummaan naannoo Tigraay amma dura waan jedhan hin qabani. Dhaabbanni biyyoota gamtoomanii namoonni hanga miliyoona 9 balaa qe'eerraa buqqa'uuf saaxilamuu malu jedheera. Hoggantoonni fi dhaabbileen addunyaa gara garaa qaamoleen lamaan lola dhaabanii gara mariitti deebi'uun rakkoo uumame karaa nagaa akka furan dhiibbaa gochaa jiru. Mootummaan federaalaa mariif qophii akka hin taane himaa turullee ammatti haal-dureewwan mariif barbaachisu jedhe kaa'eera. Koree labsii yeroo muddamaa mootummana federalaa Tigraayitti labsameef dubbii himaa kan ta'an Obbo Reedwaan Huseen mootummaa federaalaa fi aanga'oota naannoo Tigraay gidduutti marii gaggeessuuf haal-dureewwan kaahaniiru. ''Meeshaaleen waraanaa loltootni TPLF saaman yoo mancaafaman, namootni harka loltoota TPLF jiran yoo gadhiifamanii fi kanneen raayyaa ittisa biyyaa haleeluu keessatti qoda qaban seeratti yoo dhiyaatan'' mariif carraan jiraachuu akka danda'u ibsan. Waraanni humnooti mootummaa feederalaa fi kan naannoo Amaaraa waliin ta'uun humna addaa fi milishaa naannoo Tigraay waliin itti jiran erga eegalee torbeen tokko darbee jira. Hanga ammaatti lola kanaan lubbuu namaa darbes ta'e miidhaa dhaqqabe qulqulleesanii beekuun rakkisaadha. Haata'u malee gara lamaaniinuu namootni dhibbootaan lakkaawaman du'uun dhagaahamaa jira. Raayyaan Ittisaa Itoophiyaa amma yoonatti hidhattoota Tigraay 550 ajjese jedheera. Mootummaan naannoo Tigraay lakkoofsa namoota ajjeefaman jedhamee irratti yaada hin kennine. Gama humnoota mootummaa federaalaanis loltootni hedduun ajjeefamuu hoogganoonni raayyaa ittisa biyyaa himaa jiru. Guyyoota jalqabaa humnoonni naannoo Tigraay halellaa Izii Kaabaarratti bananiin loltootni osoo hin qophaayiin haleellaan irra gahe haala sukkaneessaan ajjeefamuu himu hogganoonni kunneen. Poolisiin federaalaa namootni waraanaa 17 kan hooggantoota olaanoo of keessaa qabuu fi Iziin Kaabaa akka haleelamu shiraa turan to'annoo jala oolaniiru jedheera. Qaamoleen kun sirna kominikeeshinii danquun walaasofni ajajoota fi waraanaa biyyattii gidduu akka hin jiraanne godhaniiru jedha ibsichi. Pireezidantiin naannoo Tigraay Dabratsiyoon Gabramik'aeel(PhD) ibsa Kibxata kennaniin mootummaan federaalaa baadiyyaattis magaalattis haleellaa xiyyaara waraanaan naannicha keessatti raawwatamaa akka jiru ibsaniiru. Haleellaa kanaan mootummaan addatti bakka kuusaa meeshaa waraanaa fi boba'aa rukuchaa akka jiru ibsa. Ibsa mootummaa federalaa irraas ta'e hooggantootni naannoo Tigraay kennaa jiran irraa garuu hanga ammaatti miidhaan haleellaa qilleensaan lubbuu namaarra qaqqabe jiraachuun hin ibsamne. Ajajaan Kutaa waraana Kaaaba meejar jeneraal Balaay Siyyum Kibxata kaleessaa miidiyaalee biyya keessaatti akka dubbatanitti Raayyaan ittisaa Itoophiyaa iddoo magaalaa Daanshaatti dabalataan iddoo Tirkaan jedhamuu fi buufata xiyyaaraa Humaraa to’ateera. Waraanni isaanii miseensota humna addaa naannoo Tigraay 29 fi miseensota milishaa biroos to’achuu ibsa kaleessaa Raayyaan Ittisa Biyyaa keennen himeera. Gabaasichi akka eerutti, dirree lolarratti hidhattoota kanarraa meeshaaleen waraanaa hedduun fuudhamuun kaan ammoo barbadeessuu himan. Mootummaan naannoo Tigraay dhimma kanarrattis waan jedhe hin qabu. Mootummaan federaalaa tarkaanfii waraanaa fudhachaa jiru yeroo gabaabaa keessatti xumuree naannicha keessatti nagaa buusuuf hojjetaan jira jedha. Haa ta'u malee UN dabalatee dhaabbileen deeggarsa namoomaa fi xiinxaltoonni garuu rakkinichi kan yeroo gabaabaa keessatti xumura godhatu miti jechuun gaaga'amni lammilee nagaarra gahuu hammaachuu akka danda'u akeeku. Sadaasa 03 haleellaa mootummaan raayyaa ittisa biyyaa izii Kaabaa irratti raawwatame jedheen duuba lolli kallattii qaamolee lamaan jidduutti dhalate.


Daandii Maqalee Hanga Humaraa afaan imaltootaa irraa

Har’a ganama dargaggoonni Maqalee buufata awutoobisii hojjetan sarara Shiree-Humaraa, Aduwaa-Aksum,AbiyyeeAadii-Takkazzee, Adigiraat-Haawuzen fi magaalota kaan waamanii imaltoota fe’aa turan. Dargaggoo Fatilaa Mulaw kaleessa ture Humaraadhaa ka’ee Maqalee kan gale. ‘’Humaraadhaa ka’ee karaa Shiraroo goreen Shireen gale. Daandiin nagaadha. Aduwaa fi Aksuma darbee karaa Abiyyee Aadii darbee hanan Maqalee gahutti karaan nagaadha.’’ Guyyoota darban ajajaan human ittisaa Itoophiyaa tokko humni ittisaa Itoophiyaa karaa Baa’iker gara Shiraarootti galaa akka turan himee ture. Dargaggoo Fataale Mulaw imaltoota fe’aa Maqalee irraa gara magaala keessa jiraatuu Humaraatti har’a imaleera. Konkolaachisaa Tsaggaayee Barihee kaleessa ture Aksum irraa ka’ee namoota fe’ee Maqalee kan gale. Har’a ammoo imaltoota gara Aksum deeman fe’aa ture. Aksumii karaa Tanbeen goree ture kanan Maqalee dhufe. Karaan nagaadha. Gaariidha.’’ Jedhe. Dabalataan kaleessa Shiree Endesillaasee irraa ka’uun Maqalee kan gale konkolaachisaa  Kaasuu Atsibaa karaan nagaa tahuufi rakkoon isa mudate akka hin jirre himeera. Waraana naannicha keessatti ka’een uummatni yaaddoo akka qabu himaniiru namootni BBC’n dubbise. Sababa waraana banameen hanqina boba’aa uumameen tajaajila geejibaa irratti rakkoon guddaan uumamuus himaniiru. Rakkoon kun yoo itti fufe gatiin geejibaa dabaluu akka danda’u imaltootnii fi konkolaachistootni dubbataniiru. Kanaan dura gatiin beenzilaa litirri tokko Birrii 21 fi saantima 57 kan ture gabaa gurraacha ykn dhoksaan Birrii 200’n gurguramaa jira.Gatiin Naafxaa Litira tokkoo Birrii 13 ture ammoo Birrii 60 galeera. Waraanni mootummaan federaalaa humna addaa poolisii naannoo Tigiraay waliin gaggeessaa jiru akka itti fufetti jira. Dhaabbileen gurguddoon adunyaa qaamoleen lamaan gara mariitti dhufuun nageenyi naannichaa akka tasgabbaa'uuf waamicha taasisaa jiru. Haa tahu malee opireeshiniin waraanaa mootummaan federaalaa naannoo Tigraay keessatti gaggeessaa jiru yeroo gabaabaa keessatti xumurama jedhan MM Abiy Ahimad. Barreeffama gabaabaa Kibxata fuula tiwiitarii isaanii irratti barreessaniin amma dura tarkaanfiin fudhatamaa jiru akkatuma karoorfameen deemaa jiraachuu himaniiru. "Battala gareen yakkamaan hidhannoo hiikkatee, naannicha keessatti bulchiinsi seera qabeessi deebi'ee, kanneen seera jalaa baqatan to'annoo jala oolanii seeratti dhiyaatanitti opireeshiniin kun ni dhaabbata" jedhan. Kuni hundi ariitiin wanta raawwatamuu danda'u ta'aa jira jedhan.


Lola Tigraay: Tarkaanfiin waraanaa fudhatamaa jiru 'galma ifaa fi daanga'e qaba' - MM Abiy Ahimad

Tarkaanfiin humni raayyaa ittisa biyyaa Kaaba Itoophiyaatti fudhataa jiru galma ifa, daanga'ee fi milkaa'uu danda'u qaba jedhan MM Abiy Ahimad. Galmi isaa kunis olaantummaa seeraa fi sirna heera mootummaa kabachiisuu akkasumas mirga nagaan jiraachuu lammiilee Itoophiyaa tiksuudha jedhan barreeffama 'twitter' irratti barreessaniin. Lammileen kunneen kan kutaa biyyattii kam keessayyuu jiraatan ta'uus eereera barreeffamni kun. Kibxata Sadaasa 03 halkan humni addaa naannoo Tigraay buufata waraanaa raayyaa ittisaa achi jiru haleeluu isaatiini MM Abiy tarkaanfiin akka fudhatamu kan ajajan. Ergasii humni addaa naannoo Amaaraa fi raayyaan ittisa biyyaa waliin ta'uun daangaa Tigraay gama Lixaan humna addaa naannoo Tigraay waliin wal lolaa jiraachuu aanga'oonni gama lamaanii mirkaneessaniiru. Pireezidantiin Tigraay Dabratsiyoon Gabramikaa'el naannichi 'weerara nurratti aggaamame' qolachuuf humna gahaa qabaachuu dubbataniiru. Mootummaan federaalaa fi kan naannoo Amaaraa ammoo tarkaanfii fudhatamaa jiruun milkaa'ina goonfachaa jiraachuu himan. Hogganoonni biyyoota addunyaa waraanni akka dhaabbatuu fi furmaatni nagaa akka barbaadamu yaamicha dhiyeessanillee, MM Abiy tarkaanfiin cimee akka itti fufu dubbataniiru. Tarkaanfiin fudhatamu kunis galma ifa, daanga'ee fi milkaa'uu danda'u qaba jedhan. Mootummaan federaalaa baatilee hedduuf garaagarummaa TPLF waliin qabu karaa nagaa, marii fi araaraan furuuf yaalii taasisaa turuu himan. Yaaliin kun 'garee yakkamtoota fi of tuultota' TPLF yaada isaanii jijjiiruuf hayyamamtoota hin taaneen hin milkaa'iin hafeera jedhan. Xumura irrattis TPLF rayyaa ittisa biyyaa Tigraay ture irratti haleellaa raawwate jedhan. MM Abiy erga lolli kun eegalee as ajajoota waraanaa soorama baahanii turan afur gara raayyaa ittisaatti akka deebi'an waamicha taasisaniiru. Itaamaazhoor Shuumii Itti aanaan waraana biyyattii jeneraal Birhaanuu Juulaa ibsa miidiyaalee biyya keessaaf kennaniin loltoonni raayyaa ittisa biyyaa dabalataa garas geeffamaa akka jiran dubbataniiru. Lolli eegalame kun osoo gara jiddugaleessa biyyaa hin dhufiin achumatti goolabama jedhan jeneraal Birhaanuun. Lola amma duraatiin lubbuun namaa darbee fi miidhaan dhaqqabe ifatti hin baramne.


Ziincheenkoon Maan Siitii irraa Arsenaal gale

Arsenaal taphataa sarara gidduu Maan Siitii Oleksaader Ziincheenkoo mallatesise. Taphataan ganna 25, daawwannaa Maan Siitii USAtti taasisa jiru adda kutuun waliigaltee isaa xumuruuf gara Landanitti imale. Arsenaal taphataa lammii Yuukireen kana fudhachuuf paawondii miliyoona 30 Maan Siitiif kaffale. Arsenaal bara kana taphattoota haaraa shan kan mallatesise yoo tahu, taphataan duraanii Maan Siitii Gabri'el Yesus paawondii miliyoona 45n Arsenaalitti makamuun isaas ni yaadatama. Tapahattootni lameen yeroo Maayikil Artetaan Peep Gaardiyoolaa jalatti gargaaraa leenjisaa ture waliin hojjetaniiru. ''Kun abjuu ijoollumaakotu dhugoome, sababni isaa ijoollee tahee Arsenaal baay'een dinqisiifadha ture,'' jedhe Ziincheenkoon. ''Erga Teerii Heenerii fi Ses Faabirigaas as keessa taphachuu jalqabanii eegalee tapha isaanii ilaalaan guddadhe. Ergasii kilaba kana baay'ee jaalachuun jalqabe, kilaba jaalladhu kanaaf hangan taphadhutti ariifadheera,'' jedhe taphataan kun. 'Waancaa injifachuuf abdiin qaba.' Ziincheenkoon biyya isaa waraan akeessa jirtu Yuukireeniif yeroo taphatu sarara gidduu irraattidha. Maan Siitii keessatti ammoo ittisa cinaa gara bitaa irra taphata. Artettaan taphataa bakka hedduutti nu fayyaduu danda'u arganne jedhe. Bakka kam irratti akka taphachuu barbaadu Arteettaa wlaiin dubbachuu kan hime taphataan kun garuu ibsuu hin barbaanne. ''Guyyaa tokko leenjisaankoo karra eegaa akka taatun barbaada yoo na jedhe tole jedhen fudhadha. Bakka inni na barbaadetti nan argamaaf,'' jedhe. Oduu jijjiirraa biraan Maan Yuunaayitid bakka Kiristaanoo Roonaaldoo taphataa Ajax Antoonii mallatesiisuf gaaffachuu itti fufeera. Roonaaldoon yoon Man Yuunaayitid keessa ture hirmaannaa Shaampiyoonsi Liigii hin argadhu jedhee yaaduun kilabicha keessaa bahuu barbaada. Tarii Liyonel Mesiin rikardii galchii Shaampiyoonsi Liigii koo na jalaa cabsa yaaddoo jedhu qaba. Tapahattotni kilaba isaa keessa jiranis waancaa gurguddaa injifachuuf kan isa gargaaran akka hin taane amana jedhu gabaasaaleen. Garuu kilabni Roonaaldoo fudhachuu barbaadu hin argamne. Tarii Atileetikoo Maadirid baka taphatichi seenuu fedhu tahuu akka hin oolle himama. Cheelsiin tapahataa sarara ittisaa Siiviyaa Juules Koondee mallatesisuuf waliigaleera. Kaaliiduu Kulibaalii Naappoolii irraa kan fudhate Chelsiin bakka Kiristaansenii fi Toonii Ruudiger taphattota cicimoo fidaa jira. Koondee Baarseloonaan fudhachuuf dorgommii keessa turus mo'ameera.


Arsenaal fi Chelsii tapha michummaa taasisan irra aanan

Leenjisaan Arsenaal Mikeel Arteettaan erga kilabni isaa tapha michummaa Everton wajjiin taasisan 2fi 0n injifatan booda taphataa haaraa mallatteessan, Gaabri'el Yesuus, akkaan jajan. Taphataan £45m itti baasanii bitan kun barri taphaa adoo hin jalqabamin dura gahumsa dansaa agarsiisaa kan jiru oggaa tahu, tapha biyya Ameerikaa, Baaltimooritti taasifame irratti daqiiqaa 33 irratti goolii galche. Taphataan lammii Biraazil kun torbanoota darbanittis kilaba Nuremberg irratti galchii lama kan lakkoofsise oggaa tahu, galchii lammeessoo kilabichaaf Bukaayoo Saakaaf kubbaa mijeessee dabarseera. ''Haala hin eegamne uuma, [ati otoo hin beekin] yeroo hunda dudduuba kee jira,'' jedhe Arteettaa. ''[Morkattootaaf] sodaa uuma, kanadha kan barbaadaa turre. Bakka hundaaf tola, tahus garuu iddoon akka inni taphatuu barbaadnu [lakkoofsa sagal] irratti.'' Arsenaal magaalaa Orlaandotti torban dhufu keessa, Orlaandoo Siitii fi Cheelsii wajjin ni taphata. Cheelsiin gamasaaniitiin yeroosaanii barri taphaaa jalqabamuun dura jiru, moo'ichaan eegalaniiru. Tapha kilaba biyya Meeksikoo Kilab Ameerikaa jedhamu wajjin Laas Veegaasitti taphatan 2fi 1n irra aananiiru.   Chelsiin daqiiqaa 55tti dursa kan qabatan oggaa tahu, goolii jalqabaa kan lakkoofsise Timo Werner ture. Kilab Ameerikaa haala adda taheen walqixa tahe. Kunis wayita Riis Jeems karra eegaa isaaf gara duubaa dabarsuuf yaaliin taasise, galchii ofitti naqe. Boodarra garuu taphni obba'uuf daqiiqaan torba wayita hafutti Mason Mount goolii bareedaa fageenyarraa galche. Chelsiin guyyaa Roobii Kaarolaayinaa Kaabaatti Kilaba Charlotte wajjin kan taphatu ennaa tahu, Sambata ammoo Arsenaal wajjin falmu. Magaalaa Hiwustanitti ammoo shaampiyoonaan baranaa Maanchistar Siitiin Kilab Ameerikaa wajjin taphatu. Taphattootaafi leenjistoota haaraa makaman, uffata haaraa - deeggartoonni kubbaa miilaa waqtiin taphaa inni ijoo otoo hin eegalamin dura, sagantaa kanaan walargu. Weerarri koronaavaayiras seenuun, uggurri kaa'ame erga kahee booda taphni bara taphaan dura taasifamu (pre-season) 2019n booda yeroo duraatiif taphachaa jiru.


Gabaan jijjiirraa tibbanaa taphattoota ciccimoo warra kam kilaba isa kamitti geessa?

Tapha Pireemer Liigii Ingiliiz bara kanaa Hagayya 5 jalqabuuf jiru dura gabaan jijjiirraa taphattootaa akkuma ho'etti jira. Kilaboota ciccimoo Liigichaa warra akka Maanchester Yunaayitid, Maanchester Siitii, Arsenaaliifi Chelsii dabalatee gareen hundi gabaa taphattootaa bahanii soqachaafi sossobachaa jiru. Maanchester Yunaayitid taphataa sarara gidduu Baarseloonaa Firaankii di Yoong Paawondii miliyoona 65 itti baasuun qe'ee isaatti fiduuf dhiyaateera. Taphataa lammii Neezerlaand kana Baarseloonaa irraa fiduuf Maanchester Yunaayitid baasii kana qofaan kan milkaa'u miti. Baarseloonaan dabala irratti gaafachuutti waan jiruuf ammallee waliigaltee isa dhumaarra akka hin ga'amiin jiru maddeen kilabichaa ni mullisu. Haata'u malee, taphataan kun akka gara Maanchester Yunaayitid dhufu dubbiidhuma dhumatte fakkaatti. Taphataan umuriin isaa waggaa 25 ta'e kun,  taphataa haaraa ganna kana keessaa leenjisaan Maanchester Yunaayitid Teen Haag ija irra godhatedha. Maanchester Yunaayitid Yoong malee Ganna kana keessa taphataa biroo fidatu jedhamee eegama. Maanchester Yunaayitid taphataa sarara gidduu Denmaark umuriin isaa waggaa 30 ta'e Kiristiyaan Eriksan mallatteesisuuf eegaa jira. Erkiseniif Bireentford'illeen dhoofsisee akka barbaadu itti himeera. Walumaagalatti Maanchester Yunaayitid taphattoota biroo sarara gara garaa irratti barbaadaa jiraatus Yoong fiduun garuu kan dursi kennameefidha.  Taphataa sarara duraa Maanchester Siitiifi Biraazil Gabri'el Jiisas baasii Paawondii miliyoona 45 itti baasuun fudhachaa kan jiru Arsenaal,  osoo adeemsa jijjiiraa hin xumuriin dura qorannoo fayyaa taasifachuutti jira. Taphataan lammii Biraazil umuriin isaa waggaa 25 ta'e kun kilaboota Piriimer Liigii Ingiliiz dabalatee guutummaa Awurooppaa keessatti haalaan barbaadamullee, inni garuu warra Gaaners galuu filateera. Jiisas bara 2017 Palmee'iraas irraa gara Maanchester Siitii dhufee taphoota 236 taphateefiif galchiiwwan 95 lakkoofsiseeraaf. Turtii isaa Maanchester Siitii keessatti Piriimer Liigii afur, Liig Kaaps sadiifi FA Cup tokko mo'ateera. Siitiin taphataa sarara duraa lammii Noorwey Erliing Halaand Boorsiyaa Doortimoond irraa fiduu isaa hordofee Jiisas carraa hiriiruu inni qabaatu ni xiqqaata ture. Jiisas kanaan dura manaajera Arsenaal yeroo ammaa Mikeel Arteettaa Maancheester Siitii turetti waliin hojjeteera waan ta'eef haalaan wal beeku bakka qaawwe guuttachuuf gabaa keessa jira. Arsenaal taphataa sarara gidduu Faabiyoo Viyeeraa Poortoo irraa Paawondii miliyoona 34.2n gannuma kana mallatteessiseera. Ammas dabalataan maqaan Arsenaal taphataa Liids Yunaayitid kan ta'e Rafiinaa waliin ka'aa jira. Chelsiin taphataa sarara duraa Ingilaand Raheem Isterliing Maanchester Siitii irraa fudhachuuf gaafachaa jira. Isterliing bara 2015 keessa baasii Paawondii miliyoona 49 ta'uun Liiverpuul irraa gara Maanchester Siitii kan dhufe yoo ta'u, taphoota 339 itti hirmaatee gooliiwwan 131 lakkoofsiseera. Taphataan kun abbaa qabeenyaa Cheelsii haaraa Todd Boehly' tiif jijjiiraa isa guddaadha jedhameera. Taphataa umuriin isaa waggaa 27 ta'e kana fudhachuuf Chelsiin ammallee ifatti hin gaafatiin jira, garuu dhiyootti kun ni ta'a. Jijjiirraan taphattootaa Piriimer Liigii kun guyyoota itti aanan keessas cimee itti fufa.


Pogbaan Man Yunaayitid gadhiisuu, hamii maqaan Neymaar Chelsii waliin ka’uufi kaan

Pool Pogbaan guyyaan kontiraata Maanchester Yunaayitid waliin qabu waan dhumateef jijjiirraa bilisaan deebiyee Juuventuusitti makamuuf. Taphataan lammii Firaans sarara gidduurraa taphatu Pogbaan, osoo dhimma jijjiirraa isaa hin xumuriin dursee dhuma torban kanaa fayyaansaa guutuu tahuusaa ilaalamuuf jira. Pogbaafi Manchester Yunaayitid kontiraata haaraa waliif mallatteessuu irratti waan waliigaluu hin dandeenyeef bilisaan akka gadhiisu jalqaba Waxabajjiirratti kilabichi mirkaneessee ture. Taphataan umuriin isaa ganna 29 kun torban dhufu osoo Juuventuus tapha Baarseloonaafi Riyaal Maadiriid waliin Adoolessa 27 fi 30 Yunaayitid Isteet keessatti qabaniif garas hin imaliin dura itti makamuun shaakala akka jalqabu himameera. Pogbaan umurii wagga 16 yeroo ture bara 2019 akaadaamii Yunaayitiditti kan makame yoo ta’u, kanaan dura bilisaan Juuventuusitti makamee taphawwan 178 taphateefiif gooolii 34 lakkoofsiseeraaf. Pogbaan bara darbe si’a 91 Maanchester Yunaayitidiif hiriiree gooliiwwan 8 qofa lakkoofsisuun isaa dhiibbaan akka irratti cimu taasiseera. Gama biraan Maanchester Yunaayitd, taphataa lammii Neezerlaandis Tiirel Malaashiyaa Feeyinoord irraa fudhateera. Kilabichi taphataa umuriin isaa waggaa 22 ta’e kana kontiraata waggaa afuriin hanga 2026 isa tursiisuuf Yuuroo miliyoona 15 baaseera. Kana malees, Maanchester Yunaayitid Kiristiyaan Eriksan miindaa torbanitti Paawondii 150,000 kaffaleef akka fudhatu itti himeera. Paawuloo Dibaalaa Arsenaal bilisaan Juuventuus irraa fudhachuutti dhiyaateerus, Maanchester Yunaayitid harkatti gojoma’aa jira. Taphataa lammii Deenmaark kan ta’e Erkisaniin kilaboonni akka Bireentfoord, Tootenhaam, Evertan, Niiwuukasiliifi Leesteris kajeelaa jiru. Hamii jijjiirraa taphattootaa biroon ammoo taphataan Biraazil Neeymaar Paris St-Germain  gadhiisuuf yaadaa akka jiru dubbatamuu hordofee maqaan isaa Chelsii waliin ka’aa jira. Chelsii, Paris St-Germain fi Baayer Muniik ammoo jijjiiraa bilisaan kan argamu Osmaan Dembeelee fudhachuuf gabaa bahaniiru. Arsenaal taphataa kanaan dura Arsenaal ture yeroo ammaa garuu Baayiren Muniikiifi taphatu Serge Gnabri fudhachuuf kajeelaa jira. Taphataan sarara gidduu Maanchester Siitii lammii Poorchugaal ta’e Bernaardoo Silvaa ammoo ganna kana Baarseloonaatti makamuu akka barbaadu dubbateera. Taphataan collee addunyaa irratti beekamu Kiristaanoo Ronaaldoo ganna kana Maanchester Yunaayitid gadhiisuu akka fedhu beeksisuu isaa hordofee  Chelsiin fudhachuudhaaf yaada akka qabu himaa jiraachuun gabaafameera. Taphataan umurii ganna 37, Ronaaldoon, Chelsii deemuudhaaf fedhii qabaachuu danda’a ta’a, garuu Chelsiin ammallee karaa seera qabeessa ta’een gaaffii taphataa kana fudhachuu hin dhiyeessiin jira. Gama biraan ammoo, taphataan duraanii Riyaal Maadiriid kun haala ittiin gara La Liga Ispeenitti deebiyuun Baarseloonaaf taphachuun danda’amu irratti pirezidantiin kilaba Baarseloonaa Yohaan Laaportaa fi ejentiin taphataa kanaa Jorgee Mendeez waliin dubbachaa jiru. Oduu jijjiirraa taphattoota kilaboota Awurooppaa birootiin Maanchester Siitiin taphataa sarara gidduu Liids Yunaayitid  Kalviin Filiippiin, Arsenaal ammoo Gabri’el Jeesuus Maanchester Siitii irraa Paawondii miliyoona 45 fudhataniiru. Kalviin Filiippii shaampiyoonaa Piriimer Liigii Ingiliiz kan ta’e Maanchester Siitii waliin turuuf walii galtee waggaa ja’aa mallatteesseera. Kana malees, Chelsiin Raahem Isterliing Maanchester Siitii irraa fudhachuuf dubbachaa jira.


Saadiyoo Maanee taphataa cimaa Afriikaa bara kanaa ta'un filatame

Taphataan lammii Seeneegaal Saadiiyoo Maaneen irra deebiin taphataa cimaa Afriikaa bara kanaa jedhamun Konfedereeshinii Kubbaa Miilaa Afriikaa (CAF)n filatame. Maaneen xumura taba waancaa Afriikaa bara kanaatiin biyyi isaa Seneegal Masrii injifachuun yeroo jalqabaatiif waancaa wayita argattutti rukkuttaa addabbiitin goolii lakkoofsisee ture. Sirni badhaasaa sababii Covid-19n waggoota sadiif harkifatee tures magaalaa guddoo Morookoo, Raabaatitti gaggeefameera. Naayijeeriyaa irraa bara 2019tti waancaa argattee kan turte Asiidaat Osho'olaan ammas injifannoo gonfattee jirti. Maaneenis ''badhaasa kana wayitan fudhadhutti gammachuu guddaatu natti dhagahame'' jedheera. Taphataan cimaan kun badhaasa kana kan argate, deeggaraa garee biyyaalessaa isaa fi gooli eegaa Cheelsii, Eduwaardi Meendii fi kan duraan waayilasaa garee Liivar puul ture Mohaammad Saalaah dursuudhani. ''Lammiilee Seeneegaal nan galateeffadha. Badhaasa kanas dargaggoota biyya kootiif yaadannoo gochuun barbaada,'' jedhe. Maaneen garee biyyaaleessaa waancaa addunyaatiin qaqabsiisun alatti gareesaa duraanii Liivarpuul waliin waancaawwan lama aragachuun bara dorgommii isaa xumureera. Badhaasawwan damee dhiirootaatiin turan torba keessaa shan lammiileen Seeneegaal injifachuun olaantummaasaanii mirkanneessaniiru. Leenjiisaan garee biyyaaleessaa Aliiyyuu Siisee, badhaasa kabaja leenjiisaa bara kanaa argateera. Garichi ammoo garee dhiirootaa addaa bara kanaa jedhameera. Paappii Saaraan ammoo dargggoo urjii bara kanaa jedhamuun badhaafameera. \n''Waancaa kana argachuuf bara dheeraa eegneerra,'' kan jedhan pirezidaantiin Fadereshiniin kubbaa Miilaa Seeneegaal, Awugastiin Seengoor. Itti dabaluunis, kunis gareewwan hanga ammaattii waancaa hin hin injifanneef fakkeenya gaarii ta'as jedhan.  Sirna badhaasaa sanarrattis taphatoonni bebbekkamoon duraanii kan akka Daani'el Omookaach, Luukaas Raadebee, Jee Jee Okoochaa, al-Haajii Diiyuuf fi Kaaliiluu Faadiigaa fa'i argamaniiru. Gama Liigii dubartootaatiin ammoo goolii baayyee galchuudhaan Piichiichiin badhaasa kan argattee yoo ta'u, lammiin Naayijeeriyaa Asiisaat Oshooo'olaa ammoo badhaasawwan shan argachuudhaan taphattuu dubartootaa kan jalqabaa taatee jirti. Osho'olaan badhaasicha kan injifatte, taphattuu Intarmiilaan kan taatee Ajiiraa Nichut fi lammii Zaambiiyaa Girees Chaandaa dursuudhaani. ''Alkan kunis kan koo qofaa osoo hin taane kan riikardiin Afriikaa itti cabeedha. Har'a badhaasa shan argadheera,'' jettee jirti. ''Barri dorgommii 2021-22 anaaf baayyee cimaa ture. Kanneen na maddii dhaabbatan hunda galateeffachuun barbaada'' jette. Lammiin Afriikaa Kibbaa Diizaayar Eliis waggoota sadiif walitti aansuun leenjiiftuu dubartootaa cimtuu taatee jirti. Isheenis badhaasicha yaadannoo leenjiistoota dubartootaaf taasiftee jirti.


Namootni koorniyaa jijjiiratan garee dubartootaaf yookiin dhiiraaf akka taphatan eeyyamame

Jarman keessatti namootni koorniyaa jijjiiratanii fi saala lamaanittiyyuu waamamuu hin feene kubba miilaa kan taphatan yoo tahe, garee dhiiraaf yookiin dubartootaaf filatanii akka taphatan eeyyamameef. Waldaan Kubba Miilaa Jarman seerichi kan hojjetu taphattoota kubba miilaa adarkaa gadii irra jiraaniifi liigii gurguddaaf hin taaneef akka tahe hime. Kana dura seera jiruun namootni kubba garee dubartootaa fi dhiirotaaf taphachuu barbaadan koorniyaa isaanii waraqaa eenyummaa irratti ibsame irratti hundaa'uuni. Bara 2018 jalqabee Jarman bakka koorniyaa irratti dhiira fi dhalaa kan jedhamuun dabalata jechoota akka ''diverse, '' fi ''no reference'' jedhaman dabalte. Erga bara 2018 akkas jedhanii galmaa'uun waan eeyyamameef lakkoofsi namoota koorniyaa isaanii ''diverse jechuun waan adda addaa akka jechuutti fakkeeffamuun galmaa'an dabalaa jira jedhe Waldaan Kubba Miilaa Jarman. ''Kun namoota kubba miilaa taphatan waan miidhuuf seera ifa tahe baasuun barbaachise'' jedhe waldichi. Haa tahu malee tapha kubba miilaa pirofeshinaalaa tahan akka Buundisliigaa fa'aa hin dabalatu.  Waldaan Kubba Miilaa Ingilaandi warri umuriin isaanii ganna 18 gadi tahan garee wal makaa, yookaan kan dubartootaa yookiin kan dhiiraa keessatti taphachuu danda'u jedhe. Kun saala dhaloota isaanii irratti osoo hin hundaa'iin yoo tahu, kanneen umuriin isaanii ganna 18 ol tahaniifi saala jijjiiratan ammoo akka isaaniif raggaasifamuuf iyyachuu qabu. Warri hirmaannaa atileetota saala jijjiirachuun dubartoota waliin dorgomanii qeeqan, jarri kun dubartoota isaan dorgoman irra jabina dhiiraa qaban akka carraatti fayyadamu jedhan. Deeggartootni namoota koorniyaa jijjiiratanii fi atileetotni akkasiin of ibsan dorgommii keessatti hammatamuu qabna jechuun falmu. Hogganaan Waldaa Kubba Miilaa Ingilaandi falmii ka'aa ture irratti atileetota koorniyaa jijjiiratan ispoortii dubartootaa keessatti hammachiisuun ''dhugumaan waan nama qorudha,'' jedhan. Seera Jarman dabarsite booda ammoo qaamni dorgommii bishaan daakuu adunyaa bulchu atileetotni koorniyaa jijjiiratan dubartoota wlaiin dorgomuu akka hin qabne murteesse. Qaamni dorgommii saayikilii adunyaa bulchu ammoo atileetotni koorniyaa jijjiiratanii dubartoota waliin dorgoman sa'aan itti galan kan warra waliin dorgomaniitti dachaa tahuun ilaalama.


Dhalataan Ertiraa Niw Kaasil gatii rikardiin mallatteessisuuf jedhu eenyu?

Niw Kaasil jifataa Riyaal Sosedaad Aleeksandar Ayisaaq gatii kilabichaaf rikardii ta’een mallatteesisuufi. Maallaqni ittiin mallatteessuf jedhu paawundii miiliyoona 60 dha. Kunimmoo kilabichaaf rikardiidha. Taphataan garee biyyaalessaa Siwiidin reefu ganna 22 yoo ta’u lammummaa Ertiraas qaba. Maatiin isaas Ertiraatii gara Siwiidin imalan. Yeroo ammaa jifataan Niiw Kaasil Kaalum Wiilsan miidhamee qorannoo fayyaa hamma miidhama isaa baruuf gargaaru eegaa jira. Aleeksaandar kilabicha seenuun carraa jifannaa isaanii ni cimsa jedhamee eegama. Taphataan kuni kana dura kilabii Jarman Boorusiyaa Dortimundiif taphata ture. Kilabii Ispeen Royaal Sosedaadiif si’a 132 hiriiree taphatee galchiiwwan 44 galcheera. Biyya isaa Siwiidiniif si’a 37 hiriiree taphatee galchii sagal galche. Kana dura gatiin olaanaa Niw Kaasil taphataa itti mallatteesse paawundii miiliyoona 40 ture. Kunis bara 2019 jifataa Biraazil kan ta’e Joelinton’f kan bahedha. Aleeksaandar Ayizaakin mallatteessuun Niiw Kaasil baasii ganna kana baasan dachaan dabala. Kilabichi barana Maat Taarget, Siveen Botmaan fi Niik Poop mallatteesiseera. Erga dureeyyiin haaraa Niiw Kaasil dhuunfatanii as akkaataan taphattoota mallatteessan jijjiirameera. Aleeksaandar erga maatiin isaa bara 1980 keessa waraana baqatanii biyyaa bahanii booda Siwiidinitti dhalate. Hojjaan isaa 1.9m yoo ta’u ALA Fulbaana 21, 1999 dhalate. Taphataan kuni Ertiraa waliin ‘itti dhiheenya’ qaba jedhama. Galchiin inni bara 2017 keessa biyya isaa Siwiidiniif umrii isaa 17fi guyyoota 113 keessatti galche galchii umrii xiqqaan galuun riikardii garee biyyaalessaa Siwiidin ta'e galmaa'e. Bara 2018 taphattoota 100 ganna 21 gadi ta’aniifi badhaasa Goldern Youth Award’f kaadhimaman keessaa tokko ture. Badhaasni kuni barruu beekamaa Xaaliyaanii Tuttosport’dhaan qophaa’a. Ciminni kubbaa miilaa Aleeksaandar agarsiisu lammiileen Ertiraa akka itti boonan taasiseera.


Newcastle 2-0 Arsenal: Abjuun hirmaannaa Chaampiyoons Liigii Arsenaal, Niiwkaasitiliin danqame

Hawwiin Arsenaal Pirimeer Liigii Ingiliiziin sadarkaa afraffaa xumuruun Chaampiyoons Liigiitti makamuuf qabu, Niw Kaasiliin akkaan mo'amuun danqame. Gareen Mikeel Arteettaa gara afraffaa dhufuun Totanihaam caaluuf mo'uun kan isaan barbaachisu wayita tahu, amma milkiin gara Totanihaam gortee jirti. Haa tahu malee tapha St James' Park'tti adeemsifame kanaan gahumsaan haalaan caalamanii argamuun, boqonnaan booda dhiibbaa Kaalam Wiilsan irraan gaheen, Been Waayit kubbaa goolii isaatti lakkoofsiseera. Kaalam Wiilsan bara kanatti tapha jalqabaasaa ture inni kaleessa. Taphataan deeggartootaan akkaan jaalatamuufi jalqaba bara kanaatti Newcastle'tti makame Bruno Guimaraes, kubbaa Arsenaal naannoo galchii keessaa fageessuu dadhaban gooliitti geeddare. Arsenaal haalaan taphachuun karra eegaa Maartin Dubraavkaaf qormaata tahuu hin dandeenye - yaaliin inni guddaadha jedhamu tokko tarii kan Mohaammad Elneenii rukutedha. Inumaawuu Niiwkaasiil carraa hedduu fayyadamuu dhabe malee, goolii dabalataan injifachuu danda'aayyu. Mo'amuun Arsenaal akka Cheelsiin sadarkaa Chaampiyoons Liigii keessa xumuruusaa akka mirkaneeffatu taasiseera. Arsenaal kan inni bara dhufu Chaampiyoons Liigii keessa taphachuu danda'u, yoo tapha xumuraa Dilbata gaggeeffamuun Evertan yoo mo'ateefi morkataan isaanii Totanihaam ammoo Norwiichin yoo mo'ame qofadha. Gama kaaniin ammoo Niiwkaastiliif injifannoon kun bara dhufuuf jajjabina kan uumuuf yoo tahu, tapha xumuraa isaaniis Barnileey wajjii taasisu. Deeggartoota isaaniif abdii sadarkaa hanga afurii keessa xumuruu horuuf Arsenaal gahumsa bareedaa agarsiisuutu isaanirraa eegama ture. Keessattuu erga morkattoota isaanii yeroo hundaa Totanihaamin Kamisa darbe erga haleelamanii booda. Tahus garuu gareen Arteettaa yeroo akkaan barbaachisaa tahe kanatti, gahumsa dadhabaa tahe agarsiisuun Niiwkaasiliin caalaman. Gaanaroonni (The Gunners) boqonnaan dura gahumsa gadi bu'aa tahe kan agarsiisan wayita tahu, irra deddeebiin kubbaa morkattoota isaaniif dabarsanii kennaa turan - Niiwkaastiliis irra deddeebiin gara galchii isaaniitti dhiyaachaa turan. Akkum taate dandamatanii boqonnaa bahan - achii deebinaan garuu waan boqonnaan dura ture dagachuun gooliin tokko itti galte. Achii ammoo taphtaan turtii hedduun booda dirree seebe Wilsan, tapha bareedaa agarsiise. Kanaanis dhiibbaa ittisaa Arsenaal Been Waayit irraan gaheen, nan oolcha jedhee ofitti galche. Tapha Totanihaam wajjiin taasisaniin waan murteessaan dabarse irratti aarii guddaa kan agarsiisaa ture Mikeel Arteettaa, isa kaleessa galgalaarratti garuu homaa jechuu hin dandeenye - Niiwkaastil akkaan taphatanii moo'an.


Edii Inketiyaa waggaa shaniif Arsenaal turuuf waliigale

Tappahataa Arsenaal kan ta’e Edii Inketiyaan Arsenaal wajjin turuuf walii galtee haaraa waggaa shanii mallatteessuf waliigale jedhame. Tapahataan sarara duraa umuriin isaa ganna 23 ta'e kun waliigalteen isaa dhuma ji’a kanaa raawwata. Ediin erga bara 2017 tii tapha 92 irratti hirmaatee galchiiwwan 23 lakkoofsiseera. "Eddin nu waliin turuuf walii galuu isaatti baay’en gammada,” jedhe leenjisaan Arsenaal Maayikil Arteettan. "Inni eenyummaa kilaba keenyaa bakka bu’a. "Nu wajjin itti fufuudhaf waliigaltee isaa dheeressuuf murteessuu isaatti gammanneerra, amma cimnee hojjannee dandeettii isa keessa jiru guddisuun itti fayyadamuu qabna,” jedha Arteettan. Ediin Inkeetiyaa, kanaan dura lakkoofsa 30 uffachaa kan ture yoo a’u bara taphaa itti aanutti ammoo lakkoofsa 14 uffata jedhamee eegama. Daragaggoota Inglaand waggaa 21 gadii keessatti tapaha 17 irratti hirmaatee galchii 16 galchuun galchii olaanaa nama galcheedha. Tapha Shaampiyoonaa Awurooppaa Umurii 21 Gadii kan bara 2021 irrattis dursaa garee ta’ee hirmaatee ture. Daayireektarri dhimma teknikaa Arsenaal Edu ammoo, “Hundeen garee kanaa taphattoota dargaggoo dandeettii qaban irratti hundaa’a, keessumattuu warra Akadamii keenya keessa bahan” jechuun ibse. "Edii kilaba biraatu gadi lakkise, inni garuu yeroo hundumaa duree ta’uudhaf dandeetti fi fedhii akka qabu agarsiisaa ture. "Walii galtee haaraa mallatteesun isaa ammoo tapha bara dhufuutif garee cimaa ijaarree akka qophoofnuf nu gargaara,” jedha daayireektarri kun.


Waancaa Pirimiyeer Liigii Ingilizii baranaa eenyutu fudhata? Maanchistar Siitiimoo Liivarpuul?

Pirimiyeer Liigiin Ingilizii bara dorgommii 2021/22 guyyaa har'aa xumura argata. Wantoonni ijoo eegaman kunooti. Waancaa Pirimiyeer Liigichaa eenyutu kaasa? Maanchistar Siitiimoo Liivarpuul? Tootanhaamiifi Arsenaal keessaa eenyutu hirmaannaa Chaampiyeens Liigii Awurooppaa mirkaneeffata? Kilabii kamitu liigicha keessaa kufee champiyoonshippiitti gad bu'a? Liidsimoo Barnileey? Taphoota kudhan erga takkaa sa'aatii 12:00 irrati guyyaa har'aa taphatamaniin kan adda bahan taha. Guyyaan har'aa waggoota kudhan keessatti yeroo duraaf eenyu waancaa akka fudhatu akkasumas eenyu akka gad-bu'uu osoo hin baramiin tapha xumuraa taphatamudha. Siitiin harka tokkoon waancaa qabateera Maanchistar Siitiin Liivarpuuliin qabxii tokkicha caaluun gabatee qabxii Pirimiyeer Liigichaa dursa. Torban darbe Maanchistar Siitiin West Haam waliin taphatee qixa yoo bahu Siitiin immoo Saawuzaampitan injifachuun faana bu'uu itti fufe. Namoonni baay'ee Siitiin morkii Astoon Viilaa waliin dirree isaarratti qabu injifatee waanchicha kaasa jechuun tilmaamu. Pirimiyeer Liigicha dursaa kan jiru Siitiin guyyaa xumuraa tapha Pirimiyeer Liigii taphatee mo'ame hin beeku. Haa ta'u malee, kana qofa osoo hin taane ga'umsi amma kilabichi irratti argamu milkin gara isaanii gorti akka jedhan taasiseera. Bara dorgommii baranaa tapha 37 taphate keessaa Siitiin taphoota 28 injifateera. Leenjisaan kilabichaa Peep Gaardiyoolaa tapha Astoon Viilaa kan taphataa duraanii Liivarpulii Siteevan Jeeraardiin leenji'u injifachuu malee filmaata biraa hin qabani. Peep waancaa kana yoo irra aanan waggoota afur keessatti yeroo afraffaaf kaasu jechuudha. Kilabiin isaanii kuni dorgommii kubbaa miilaa kaaniin hin milkoofne. Waancaa FA irrati rukuttaa adabbii xumuraan Liivarpuuliin mo'amee waancaa yoo dhabu tapha Waancaa Chaampiyeens Liigii irraammoo Riiyaal Maadiridiin akka hin taane ta'e. Leenjisaan Liivarpuul Yargan Kiloopp barana waancaa afur Anfiilditti finna jedhaniiru. Kaaraabaawoofi Waancaa FA galfataniiru. Amma kan isaan hafu Pirimiyeer Liigii Ingiliziifi Waancaa Chaampiyeens Liigii Awuroppaati. Taphni Riyaal Maadirid waliin Paarisitti gaggeessan haalaan kan eegamu tahee torban tokkoo qofatu hafe. Dhimma waancaa afur injifachuu kan gaafataman Yargan Kiloopp dorgommii goonu keessatti dhiibbaan nurra hin jiru jedhaniiru. Maan Siitin Pirimiyeer Liigicha yoo ol kaase kaayyoo waancaa afur ol kaasuuf qaban jalaa danqa jechuudha. Liivarpuul Pirimiyeer Liigicha kaasuuf injifachuun qofti gahaa miti. Maaliif jennaan yoo Siitiinis mo'e jalaa fudhata waan ta'ef. Wanti Liivarpuul barbaadu injifachuufi Siitiin akka mo'amu yookiin qixa bahu eeguudha. Har'a Liivarpuul dirree ofiirratti Woolvis yoo morkatu qabxii Maan Siitiin Astoon Viilaa waliin taphatu eegaati. Liivarpuliifi Maanchistar Siitiin bara dorgommii afur darban tokkoffaafi lammaffaa ta'un xumurani. Tootanhaam booda kana Barnileey yoo injifatu Arsenaal immoo Niiw Kaasiliin mo'ameera. Kunis, carraa Chaampiyeens Liigii Awurooppaa irratti akka hirmaatu carraa bal'iseeraaf. Tootanhaam kilabii Kaaba Landan isa morkatu Arsenaal irraa qabxii lamaan caalee argama. Gareen Antoniyoo Kontee morkii kilabii liigii gad-aanutti kufuu mirkaneesse Noorwich waliin taasisaniin osoollee qixa bahee Pirimiyeer Liigicha sadarkaa afraffaa qabachuun xumuruu danda'a. Arsenaal garuu mo'achuu qofatu waancaa Chaampiyeens Liigii bara dhufu akka hirmaatu kan isaaf mirkaneessu. Dhimmi biraa kilabiin kamtu waancaa Yuroppaa Liigii akkasumas eenyu Konfirans Liigii irratti hirmaata kan jedhu hin baramne. Bara dorgommi mufachiisaa kan dabarsan warri Maanchistar Yunaayitid West Haam qabxii lamaan caalanii sadarkaa jahaffaarra argamu. Guyyaa har'aa gara dirree Kiristaal Paalaas dhaqanii morkatu. Waancaa Yurooppaa Liig irratti hirmaachuuf Yunaayitiid injifachuu qaba. Kanaan achi West Haam duraa fudhachuu danda'a. Kilabiin Deevid Moyeesiin leenji'u West Haam bara dorgommii baranaa Yurooppaa Lig irratti walakkaa maayii gahani deebi'an irra deebiin morkachuu fedhu. Tapha har'aan Biraayitan morkatu. Kilaboonni kana gadi jiran sadarkaa isaanii tokkoon yoo fooyyessan dabalataan yuuroo miiliyoona sadii argatu. Fakkeenyaaf osoo Aston Viilaan sadarkaa isaa 14ffaa irraa gara 10'ffaatti fooyyessee yuuroo miiliyoona 12 argata jechaadha. Yeroo ammaa Liids, Waatfordiifi Noorwich garee balawaa keessa jiru. Watfordiifi Noorwich gadi bu'uu isaanii mirkaneeffataniiru jechuunis waggaa dhufu Pirimiyeer Liigii gubbaa isaan hin agarru. Liidsiifi Barnileey qabxii 35 qabu. Garaagartee galchiin garuu Barnileey wayyoo qaba. Guyyaa har'aa Barnileey dirree isaarratti Niw Kaasil waliin yoo taphatu Liids immoo dirreen ala Bireentiford morkata. Maanchistar Siitiifi Liivarpuul waancaaf qofa osoo hin taane karri eegaa isaanii Endersaniifi Aliisan haguugduu harkaa warqeerraa tolfameefi karra eegaa cimaaf kennamuufi wal morku. Mohaammad Saalah, Song Heewung-Min fi Kirisitiyaanoo Ronaaldoon immoo kophee warqeef wal falmu. Liivarpuul irraa Saalah bara dorgommii baranaa 22 galchuun dursa, Taphataan Totinhaam Son immoo 21 galchuun itti aana. Taphataan Yunaayitid Kiristiyaanoo Ronaaldoon 18 galchuun itti aana.


Xumura Shaampiyoonsi Liigii Awurooppaa: Liivarpuul moo Maadiriidtu irra aana?

Sanbata har'aa  galagala sa'aa afur irraa eegalee Paarisitti Liivarpuuliifi Riyaal maadriid waancaa shaampiyoonsi Liigii Awurooppaaf yoo morkatan deeggartootni Liivarpuul 60,000 Paaris galaniiru. Hedduun deeggartoota Liivarpuul tikkeeta malee Paaris kan jiran yeroo, kilabni isaani waancaa FA fi Kaaraba'oo argatetti Chaampiyoonsi Liigii akka ida'u abdataniiru. Maadriid gama isaan Laaligaa Ispeen injifatee leenjisaa isaa Kaarloo anchelootii waliin yeroo afraffaaf shaampiyoonsi Liigii injifachuuf falmata. Liivapuul waggaa shan keessattisi'a sadaffaaf xumura shaampiyoonsi liigiif qaqqabe. Torban darbe hanga xiqqoof waancaa piriimiyeer Liigii Ingiliz dhabee fuula gara Paarisitti naanneffate. Leenjisaan Liivarpuul Yaargan Kiloopp ''miira gaarii kessa jirra. Fayyaa guutuu qabaannaan, akka amma ijoolleen keenya jira, jireenyi irra deddeebiin carraa sii kennitti amma carraan kan xumura shaampiyoonsi Liigiiti'' jedhan. Waggaa shan keessatti yeroo sadii xumura shaampiyoonsi Liigiif qaqqabuun waan addati kan jedhan Kiloop addadha. ''Waan dandeenyu hunda kenninaaf, ni argina'' Yeroo 35ffaaf Laaligaa Ispeen kan injifate Riyaal Maadriid leenjisaa isaa Kaarloo Anchelootii, leenjisaa liigiiwwan awurooppaa gurguddoo shan inifatan isaan gochuun seenaa dalagsiiseera. Dur Cheelsii kan leenjisan Anchelootiin ''gareeleen gurguddoon lama walfalmuuuf jedhu. Gareen ciminaafi bilichina sammuu qabu dhumarratti ni injifata'' jedhan. Tapha daqiiqaa 90'n gareeleen lamaan adda hin bahan taanaan daqiiqaan soddomni ni dabalama. Sanaaniis wal hin injifatan yoo ta'e gara rukuttaa peenaalitii galu. Gareeleen ciccimoon awurooppaa lameen kun xumura waancaa shampiyoonsi liigii irratti yeroo walitti dhufan kan kan jalqabaa miti. Bara 2018'tti walitti dhufanii Maadriid 3-1 injifatee ture. Maadriid har'a yoo injifate lakkoofsa waancaa shaampiyoonsi liigii injifatee 14'n gahee hangafummaa isaa itti fufsiisa. Liiverpuul yoo injifate ammoo yeroo torbaffaaf injifachuun AC Miilaan waliin qixxaatee sadarkaa lammaffaarra taa'a. Saadiyoo Maaneen Liivapuuliifi Kariim Benzeemaan Maadriid badhaasa guddicha taphataa cimaa addunyaaf kennamu Ballon d'Or injifachuuf warra tilmaama jalqabaa argatan yeroo ta'an, injifannoon galgala kanaa murteessummaa guddaa qaba. Tapha xumuraa Paarisiif dursee darbuu kan mirkaneesse Liivarpuul Maadriid Siirii injifatee darbuu yoo mirkaneessu Mohaammad Saalaa dubbiin dubbate miidiyaalee hedduun gabaafameera. Maadriid ''waliin herreega buufannu qabna'' jechuun Maadriidiin bara 2018 Kiyeevitti injifatamuu isaaniif haaloo akka bahu dubbate. Tapha waggaa afur duraa san irratti Saalaan miidhama Sarjiyoo Raamos irraan gahee tapha adda kutee boohaa dirreedhaa bahe. Seenaa dorgommii kanaa keessatti gareeleen lameen kun yeroo sadaffaaf xumura irratti walitti dhufan. Bara 1981 waggaa 41 dura yeroo walargan Liivarpuultu 1 fi 0 injifatee ture. Seenaa waggaa afurtama duraa moo kan waggaa afur duraatu irra deebi'a? Har'a Paaris deebii ni laatti. Riyaal Maadriid dorgommii Shaampiyoonsi Liigii bara kanaan taphoota 12 keessa afur injifatameeti ka xumuraaf darbuuf hiree argate. Liivapuul ammoo taphoota liigii Ingiliiz dabalatee taphoota 62 bara dorgommii kana taphate keessaa sadii qofa injifatame. Maadriid yeroo 17ffaaf xumura dorgommii kanaaf gahe. Maadriid morkattoota Liivarpuul kan ta'an Cheelsii fi Maanchistar Siitii fa'i injifatee as gahe. Siitii waliin taphni dhaqaa galatti godhame diraamaan kan guute yeroo ta'u yeroo lamaanuu duubaa ka'uun goolii galchuun goolii waliigalaa 5-3 hiree darbuu argatan. Benzeemaa fi Roodiriigoon abbaa oolmaa Maadriid turan. Taphni xumuraa shaampiyoonsi Liigii gama televizhiiniin uummatni addunyaa miiliyoona 400 ta'u daawwata jedhamu kun jalqaba Mooskootti akka gaggeefamu murtaahus sababa Raashiyaan Yukireen weerarteen Paaris hiree akan argatte. Seent Piitersbeerg irraa gara Istaade dee Firaansitti yeroo jijjiiramu Paaris yeroo qophii ji'oota sadii qofa argatte. Yeroon qophii silaa kan idilee ji'oota 18 ture. Yeroo sadaffaa walitti aanuuf istaadiyaamiin tapha xumuraa dorgommii kanaa keessummeessu jijjiirame. Baroota dorgommii lamaan darban sababa weerara Koronaan jijjiiramee ture. Istaadiyeemiin Paaris kun yeroo dhumaan taphni xumuraa dorgimmii kanaa keessummeesse bara 2006 yeroo Baarseloonaafi Arsenaal wal-morkatan ture. Baarseloonaan Paarisitti Arsenaalirra aanee ture Deeggartootni Liivarpuul 60,000 ta'an hedduun tikkeeta malee Paaris kan seenan yeroo ta'u magaalittii halluu diimaa garee isaanii faayaa turan. Farnasaay nageenya eeguuf poolisoota gara 7,000 ta'an bobbaafteetti. Istaadiyoomiin kun daawwattoota 75,000 keessummeessa. Garuu gareelee lameeniifuu deeggartoota 20,000'tu hayyamni teessoo kenname. Tikkeetni 12,000 ammoo deeggartoota addunyaa guutuu keessa jiraniif kenname. Tikkeetni hafe 23,000 ta'u waldaalee biyyaaleessaa, deeggartoota daldalaa, biroodkaastaroota fi hojjettoota keessummeessaniif kenname. Deggartootni Liiverpuul tokko shanaffaan tikkeeta kan bitatan gatii £410 and £578 jiruuni. Liivarpuul irraa gara Paaris Jimaataafi Sanbata ganama balaliiwwan dabalataa 34 kan gageefaman yeroo ta'u kanaanis deegartootni 9,000 imalaniiru.


Roonaaldoon Maan Yuunaayitidii bahuufii?

Kiristaanoo Roonaaldoon Maanchister Yuunaayitid Keessa bara kana turuun isaa gaaffii keessa jira jedhan xiinxaltootni. Leenjisaan Roomaa Joosee Moorinoo fi Ispoortingi Liisban taphaticha mallattesisuu danda'u jedhama. Haa tahu malee miindaan Roonaaloo kilaboota kaneeniif rakkoo tahuu danda'a. Roonaaldoon torbanitti miindaa torbee Paawondii 480,000 argata. Arsenaal ammoo Maanchister Siitii irraa Gabri'eel Yesuus mallatesisuuf xumura irra gahaa jira. Maan Siitiin taphatichaaf paawondii miliyoona 50 barbaada. Arsenaal ammoo hanga paawondii miliyoona 30 kaffaluu barbaada. Arsenaal ammas taphataa Leester Siitii Yurii Tilemansi mallatesuuf gaafataa jira. Akkasumas taphataa sarara gidduu Poortoo Faabiyoo Viyeeraa ganna 22 tahe mallatteesisuuf waliigaleera. Dabalataan taphataa Liids Yuunaayitid Raafiinaa ganna 25 tahee fi Baarseloonaadhaan haalaan barbaadamaa jiru gaafataa jiru. Gama biraan ammoo Chelsiin Roomeluu lukaakuu bakka buusuf taphataa haaraa barbaadaa jira. Baayern Munik irraa Rooberti Lewaandowiskii mallattessisuuf gaafataa jira. Garuu taphatichi Baarseloonaa galuu akka barbaadu himeera. Chelsiin taphataa sarara ittisaa Miilaan Iskirinaar ganna 27 tahe mallatesiisuu barbaada. Gatii Roomeluu Lukaakuu keessattis shallaguu akka danda'an himama. Gama biraan Seezar Azupilikeetaan xumura waliigaltee isaa irra waan jiruuf Chelsii gadhiisee bahuu danda'a. Taphatichi gara Baarseloonaa deema jedhamee eegama.


Baayeer Munikitti kan makame Maaneen 'yoomuu deeggaraa tokkoffaa Liivarpuuli' jedhe

Jifataan Liivarpuul lammii Senegaal jijjiirraan gara kilaba Jarman Baayer Muunikitti paawundii miiliyoona 35 taasise xumuramee, Istaadiyoomii Aliyaan Arenaatti deeggartootaan simatameera. Kilabni isaa waggoota jahan darbanii Liivarpuul gurgurtaa Maaneerraa yuuroo miiliyoona 32 argatee dabalataan ammoo Yuuroon miiliyoonni sagal gahumsa taphatichaafi injifannoo kilabichi ammaa booda argatu irratti hundaa'uun herreega baankii Liivarpuulitti galii ta'a. Liivapuul bittaa Maaneef maallaqa Muunik si'a lama dhiyeesse kufaa godheetu sadaffaarratti waliigale. ''Qormaata haaraaf yeroo sirriidha'' jechuun jifataan ganna 30 Maaneen Jarman irraa dubbateera. ''Fedha guddaa kilabni guddaan kun jalqabumarraa narraa qabu waaniin hubadheef sammuudhaa shakkii qabaachaa hin turree'' jedhe Maaneen. Maaneen bara 2016 'tti ture Saawuzaampitan irraa paawundii miiliyoona 34'n gara Liivarpuul kan gale. Taphoota 269 irrattis hirmaatee gooliiwwan 120 lakkoofsiseera. Bara dorgommii darbes gooliiwwan 23 lakkofsiseera. Saadiyoo Maaneen urjii addunyaati kan gaaffii Baayer kan hubateefi bundesliigaaf hawwattummaa kan dabale'' jedhan pireezidantiin kilaba Baayer Muunik Herbeer Hayineer. ''Taphataa addaa kanaaf jecha deeggartootni Istaadiyoomiitti argaman.'' Maaneen kilabni isaa duraanii Liivapuul chaampiyoonsi Liigiifi Piriimiyeer Liigii akka injifatu gargaareera. Waancaa Afrikaa darbe irrattis gahumsa guddaa agarsiiseen taphataa cimaa dorgomiichaa jedhameera, biyyi isaas chaampiyoonaa Afrikaa taateetti. Gahumsa isaa olaanaafi milkaahina isaa sadarkaa idila addunyaa baroota darbanii itti fufaa ta'een addunyaarratti taphataan akka isaa muraasa'' jedhe hoji gageessaan kilba Baayeer Muunil Oliveer Kahaan. ''Saadiyoo Maaneen waggoota dhufan keessatti toftaa taphaa isaa ajaa'ibaan deeggartoota keenya akka gammachiisu mirkanatti amanna. Injifannoo dabalataa galmeessuuf hawwiifi fedha qaba. Gartuun kun baayyee cimaadha. Taphattoota akka isaa kilaba Baayer keessa jiran waliin galmoonni gurguddon qabaman kan milkaahaniidha.'' Maaneen fedha Liivapuulii bahuu qabaachuu hordofee Liivapuul torban darbe keessa jifataa Benfikaa lammii Uraagaat Daarwiin Nuneeziin paawundii miiliyoona 64'n harka galfateera. Maaneen garee isaa duranii Liivarpuulitti yeroo nagaa dhaammatu ''Taphataa Liivapuul ta'uu ooluun miira haaraadha garuu ammoo yeroo hin amanamneen dabarse. Yoomuu deeggaraa Liivapuul tokkoffaan ta'a'' jedhe. Leenjisaan Liivarpuul lammii Jarman Yaargeen Kiloop bara 2015'tti yeroo kilbaicha qabatan taphataan jalqaba mallatteesifatan Saadiyoo Maaneedha. Yeros jifataan Liivapuul lammii Biraaziil Robeertoo Firmiinoo gahumsa gaariirra ture. Achii bara 2017'tti Mohaammad Saalaa itti makamuun kilabichi jifgattoota sarara fuulduraa seenaa piriimiyeer liigichaa keessatti milkaahoodha jedhaman akka qabaatu taasise. Jifattootni sadeen baroota dorgommii shanan darban keessatti gooliiwwan 338 lakkoofsisan. Kanaanis Liivarpuul bara 2019'tti Shaapiyoonaa Awurooppaa, waggaa 30 boodas shaamipiyoonaa Ingiliiz akka ta'u gumaachan. Amma barri ajaa'ibaa jifattoota Liivarpuul sadan kanaa Maaneen Jarmanitti godaanuu isaatiin xumurameera. Jifattootni sadeen umriin isaanii mana soddomaa galaa jiraachuu isaatiin, Yaargan Kiloop taphattoota umrii xiqqaa hegeree Liivapuul ta'anitti fuula naannessaa jiru. Sarara fuulduraa Liivarpuul boruu cimmsuuf Diyaagoo Jootaa, Luwiiz Diyaaziifi Daarwiin Nuneeziin Anfiilditti fidaniiru. Yargan Kiloop kan amma dura maashiniidha jechuun Maanee leellisan amma godaanuu isaa hordofee yaada kennaniin ''Taphataan cimaan Liivarpuul yeroo hundaadeemaa jira, Kuni hangam waan guddaa akka ta'e amanuu qabna. Garuu ammoo waan amma dhabnerratti qabamuu hinqabnu. Wanta argannee leellisuu qabna'' jedhan. Kilabni isaa duranii Liivarpuul gumaacha Maaneen baroota darban godheef si galateeffanna ittiin jedheera.


Raahem Isterliingi gara Chelsii, Mo Saalaan Liiverpuulii bahuuf

Chelsiin taphataa Maanchister Siitii Raahim Isterliingi mallateessisachuuf waliigalaa jira. Isterliingi Maan Siitii waliin waliigaltee wagga tokko qofa qaba. Taphatichi waliigaltee isaa waan haaressu miti. Ingiliziin ala kilebootni gurguddoo hedduun taphataa kana gaafataa jiru. Garuu achuma Landan keessa turuuf kan isa gargaaru Chelsiin adda durummaan taphaticha barbaadaa jira. Isterliingi Landan keessatti dhalate. Chelsiin ammoo kilaba magaalaa Landan keessaa tahuun dabalata Shaampiyoonsi Liigii irrattis waan taphatuuf carraa gaarii tahuuf mala. Isterliingi bara dorgommii xumurametti taphoota Piriimer Liigii 30 irratti galchii 13 lakkoofsiseera. Erga Maan Siitii gales waancaa Piriimer Liigii afur Siitii waliin mo’ateera. Haa tahu malee, tapha xumura walakkaa Shaampiyoonsi Liigii fi tapha xumuraa Piriimer Liigii Aston Viilaa waliin ture irratti taa’umsa jijjiirraa irra ture. Taa’umsa jijjiirraa irraa ka’uun erga dirree seenee ammo kubba Ikay Gundohan lakkoofsise mijeessee kennuun Maan siitiin waancaa akka injifatu shoora ol aanaa bahate. Kilaba isaa duraanii Liiverpuul akka waanca dhabu kan taasises kana. Chelsiin Isterliingi fudhachuuf paawondii miliyoona 21.5 Maan Siitiif dhiyeessus hin fudhatamneef. Roomeluu Lukaakuun ergisaan gara Inter Miilaan deemuuf jedha. Inter Miilaan Chelsiif pawondii miliyoona 8.5 kaffala. Oduu biraan Taphataan Liiverpuul Mohaammad saalaan gara xumura kontiraata isaatti dhiyaataa jira. Liiverpuul waliin waliigaltee wagga tokko isa tursiisu qofa qaba. Sadiyoo Maaneen gara Bayern Munik deemuuf wlaiigaltee irra gaheera. Saalaan ammo bara kana Liiverpuul akka turu himamus bara dhufu bilisaan kilabicha gadhiisuuf akka jedhu himama. Kunis Mo Saalaan miindaa torbanii paawondii 400,00 barbaada. Liiverpuul maallaqa haga kana kaffaluu hin barbaanne. Garuu miindaa guddaa wlaiin wlaiigaltee haraa dhiyeessaniiruuf. Saalaan yoo waliigalticha hin fidhanne bara dhufu bilisaan bahu isaati.


Lammiin Senegaal Saadiyoo Maanen hedduu biyyaaf galchuun rikoordii haaraa galmeesse

Taphataan lammii Senegaal Saadiyoo Maane tapha tokkoorratti sadii galchuun taphataa galchii hedduu biyya isaaf galche ta'e. Waancaa Pirimiyeer Liigiifi Chaampiyeens Liigii barana waan dhabeef Liivarpuul turuu dhiisuu danda'a osoo jedhamuuti kana kan galmeesse. Gulaallii Waancaa Afrikaa bara 2023'f taasifamuun guyyaa Sambataa Beeniin waliin kan taphatte Senegaal galchii 3fi 1'n injifatte. Galchii sadanuu Saadiyoo Maaneetu galche. Kanaanis, Maaneen tapha 86 irratti galchii 31 galchuun seenaa kana dura Henrii Kamaaraan biyya isaa Senegaaliif galmeesse caaluu danda'eera. Taphataan ganna 30 kuni waliigalteen inni Liivarpuul waliin qabu waggaa tokko qofatu hafe. Gara Baayer Muunik imaluu danda'a jedhamee haasa'amaa jira. Taphicha dura waa'ee gorsa lammiilee Senegaal miidiyaa hawaasummaarra mul'ate akka dhagahu qoosee ture. ''Lammiileen Senegaal 60-70% ta'an akkan Liivarpuul gadhiisee bahu barbaaduumi? Waan jedhan nan raawwadha,'' jechuun Maaneen deebise. ''Hin yaadda'iinaa. Fagoo miti. Amma arguuf jirtu. Rakkoon hin jirtu,'' jechuun hime. Maaneen tapha kaleessaa irratti galchii jalqabaa penaalitiidhaan erga galchee booda galchii lama taphaan galche. Senegaal yeroo jalqabaaf barana ture Waancaa Afrikaa kan fudhatte. Kana keessattis gaheen Maane olaanaa ture. Jarri Senegaal maqaa masoo Leencota Teraangaa jedhamuun waamaman qabxii sadiin dursaa jiru. Gaafa Kamisaa qixa kan bahan Madagaaskaariifi Ruwaandaan qabxii tokko tokko qabu. Senegaaliin kan mo'amte Beeniin qabxii homaatuu hin qabdu. Tapha biroon Maaliin Koongoo-Biraazaavil yoo mootu, Aljeeriyaa, Gaabon, Mooritaaniyaafi Gaambiyaaniis injifataniiru. Taphoonni biroo kaan taphatamaniis jiru. Itoophiyaanis guyyaa har'aa Maalaawwii waliin taphatti. Itoophiyaan waan dirree sadarkaa isaa eeggate dhabdeefi Maalaawwiifi Masrii dirreen ala Maalaawwiitti kan morkattu.


Masiriin Itoophiyaadhaan injifatamuu booda leenjisaa ishee ariite

Waldaan Kubba Miilaa masirii leenjisaa garee biyyaalessaa Ehaab Galaal qacaramee taphoota sadiin booda hojiirraa gaggeesse. Masiriin Waancaa Adunyaa Qaataariif darbuu dadhabuu ishee hordofee leenjisaan ganna 54, Galaal ji’a Eeblaa keessa leenjisaa Kaarlos Keerozh bakka bu’uun leenjisaa garee biyyaalessaa tahuun muudaman. Haa tahu malee, gulaallii Waancaa Afrikaa bara 2023’f tapha garee biyyaalessaa Itoophiyaa waliin godhan irratti 2 fi0’n injifatamuu fi tapha michummaan ammoo Kooriyaa Kibbaan erga injifatamanii hojiirraa gaggeeffaman. Miseensi boordii Waldaa Kubba Miilaa Masirii Haazem Emaam leenjisaa lammii biyya alaa tahe qacaruuf akka jedhan himaniiru. Galaal bara darbe kilaba magaalaa Kaayiroo Piraamid leenjisaa erga turanii leenjisaa garee biyyaalessatti dhufan. Kana dura kilaboota akka Zamaleek, El Masirii fi Al Ahilii Tiriipolii leenjisuun beekamu. Ji’a Waxabajjii keessa tapha jalqabaa isaaniin gara xumuraa irratti Giiniidhaan 1 fi’0n mo’atan. Garuu taphoota lama dursaan taphattootaa Masirii Mo Saalaan irraa hafe mo’amuun isaanii gatii isaan kaffalchiisera. Waldichi leenjistoota biyya alaa hedduu waliin dubbachaa akka jiru himuun daariktera kutaa teeknikaa haaraas akka qacaru ibseera. "Leenjisaa Ehaab Galaal galateeffachuun barbaada, nama kabajamaadha, haalota ulfaatoo keessatti nama hojjechaa turanidha,’’ jedhan. ‘’Dhiifama gaafachuu barbaada, garuu takka takka dhiibbaan jiru guddaa taha. Kanaafuu jijjirama fiduun hunduma keenyaaf gaarii akka tahetti ilaale,’’ jedhan. Leenjisaa Keerozh, kana dura yeroo torba shaampiyoonaa Afrikaa kan turte Masirii leenjisaa turani. Leenjisaa Sar Aleeksi Fargusan jalattis gargaaraa turani. Akkasumas Poorchugaalii fi Iraan leenjisaa kan turan Masiriidhaan xumura waancaa Afrikaa darbeef dhaqqabsiisanii ture. Garuu Senegaal rukuttaa peenaalitiidhaan waancicha mo’atte. Itti aansuun Masiriin ammas gulaallii Waancaa Adunyaaf Senegaaliin mo’amuun dorgommicha keessaa hafte.


'Daran cimaadha, ta'uus garuu ni danda'ama' - Leenjisaa Liivarpuul Kiloop waa'ee waancaa irratti

Leenjisaan Livarpuul Yargan Kiloop erga gareensaa 2 fi 1n Saawuzihampitan injifate booda, Maanchistar Siitii irra aananii waancaa mo'achuun ''ni dhufa jedhee hin yaadu, ta'us garuu waan danda'amudha,'' jedhan. Maan Siitiin guyyaa Dilbataa Aston Vilaa kan keessummeessu oggaa tahu, qabxii tokkoon Liivarpuul dursa. Liivarpuul ammoo tapha xumuraan Wolvis wajjiin morkata. Ji'a Fulbaanaa keessa Liivarpuul qabxii 15n Siitiin caalamee durfamaa ture. Ergasii garuu taphoota 17 keessaa 15 mo'achuun, lama walqixa baheera. ''Hanga ammaa abdii hin kutanne, ni yaalla,'' jedhe Kiloop. ''Dirree keenyarratti tapha xumuraa taphanna. Miirri dirree keessaas ajaa'iba taha. Kana ni fayyadamna. Hojii nurraa eegamu hojjechuu qabna. Kubbaan miilaa keessa waanti tahu hin beekamu. Waan dhufu ni laalla, garuu ofirratti xiyyeeffachuu qabda.'' ''Kun kubbaa miilaadha. Nan yaadadha yoo tahe Siitiin [2019tti] shaampiyoonaa kan tahan miliimeetira 11 ture. Qaamni wahii shaampiyoona akka taanu barbaada taanaan, dursa nuti mo'achuu qabna, Aston Viilaa ammoo Siitiirraa qabxii argachuu qaba. ''Anillee otoon bakka isaanii tahee, waancaa fudhachuun keenya mirkanaa'eera jedhee hin yaadu. Akka garee lammaffaarra taahee jirutti ammoo, Siitiin tapha sana ni mo'ata. Kun kubbaa miilaadha.'' Kiloop tapha Kibxata galgalaan taphattoota hedduu jijjiiraniiru - tapha FA Cup Sambata Cheelsii wajjiin taphatanii waancaa kaasan irratti kanneen taphatan keessaa sagal taphattoota biroo turan. Gareen kun Cheelsii marroo lama mo'achuun waancaa lama kan kaasan oggaa tahu, Paarisitti ammoo Chaampiyoons Liigiif Caamsaa 28 Riyaal Maadrid wajjiin morkatu. Tapha galgalaan Liivarpuul galchii Nathan Redmond galcheen durfamaa turanis, gooliiwwan Takumi Minamino fi Joel Matip galchaniin irra aananii bahaniiru. Kanarrattis Kiloopp: ''Taphattoota sagal jijjiirree haalli itti taphanne ajaa'iba ture. ''Tapha dansaa, gahumsa ajaa'ibaa... Kan milkaa'uu danda'e sababuma taphattootaani. Silaa otoo milkaa'uudhaa baate, %1,000 itti gaafatamummaa koo taha ture.''


Pirimiyeer Liigii Ingilizii: Maanchistar Siitiin falmee waancaa liigichaa fudhannaan, Liivarpuul kan caaluuf xiiqii horate

Leenjisaan Maanchistar Siitii Peep Gaardiyoolaa gareen isaanii Waancaa Pirimiyeer Liigii fudhatan ''gootota'' jechuun jajan. Maanchistar Siitiin waggoota shan keessatti yeroo afraffaaf waancaa kana fudhachuu isaati. Taphoonni guyyaa xumuraa Pirimiyeer Liigichaa ajaa'iba turan. Siitin durfamaa turuun isaa, Liivarpuul injifatamuu Siitii eegaa turuun isaa hawwataa taasiseera. Leenjisaan Liivarpuul kan qabxii tokkoof jedhanii waancicha dhaban xiiqii nutti horeera jedhaniiru. Warri Liivarpuul Waancaa Chaampiyeens Liigii Awurooppaa dhuunfachuuf Sambata dhufu Riyaal Maadiriid morkatu. Dirree ofiitti Astoon Viilaa kan keessummeesse Siitiin duubaa ka'un 3fi 2'n injifachuun qabxii tokkoon Liivarpuul caalee waancicha fudhate. Waancaan kuni erga Gaardiyoolaan gara Ingilaand dhufee waggoota jaha keessatti waancaa 11ffaa isaati. ''Nuyi gootota. Bara baraan yaadatamna. Taphattoonni kilabichaa yoomuu yaadatamu,'' jedhan Gaardiyoolaan. ''Wanti arganne, milkeessuuf wanta cimaa turedha. Leenjisaan Yunaayitiid duraanii irra deddeebbiin si'a lamaafi sadii milkeessaniiru. Amma nutis kana raawwanne,'' jedhan. Tapha guyyaa kaleessaarratti Liivarpuul waancicha fudhachuuf mo'amuu yookiin qixa bahuu Maan Siitii eega ture. Siitiinis hamma daqiiqaa 75 jechuunis taphi xumuramuu daqiiqaan 15 hafutti Astoon Viilaadhaan 2fi 0'n durfamaa turame. Garuu daqiiqaa shan keessatti sadii galche. Jijjiirame kan seene Ikaay Gundohaanitu seenee dalage - lama galche. Rodriin galchii biraa waan galcheef Siitiin injifannootti deebi'e. Anfiilditti Woolvis waliin kan taphataa ture Liivarpuul immoo hanga daqiiqaa 83'tti galchii tokkoofi tokkoon qixa ture. Daqiiqaa 84 irratti Saalah, 89 irrattimmoo Roobartisan galchanii 3fi 1'n injifate. Taatullee waancaa ol kaasuuf isa hin dandeessisu ture. Osoo Siitiin mo'amee jiraate Liivarpuul shaampiyoonaa ta'a ture. ''Taphni xumuraa yeroo hundaa addadha - miiraan kan guutamedha,'' jedhan Gaardiyoolaan. ''Astoon Viilaan baay'ee yaale taatullee galchiin duraa hunda jijjiirte. To'achuu qabna turre. ''Biyya kana keessatti Pirimiyeer Liigii waggoota shan keessatti si'a afur injifatte jechuun taphattoonni kuni adda ta'u isaanii agarsiisa. ''Boru daandii Maanchistar irratti biiraafi tamboo keenya qabannee gammachuu keenya ibsina. Hin yaadda'in tamboo kiyya anumatu fidee dhufa,'' jedhe Peep. Waggoota muraasa darban kana Siitiifi Liivarpuul guddoo wal morkataniiru. ''Hammi milkaa'ina keenyaa hamma cimina morkataa keenyaan qixxaata. Ani umrii koo keessa akka garee Liivarpuul argee hin beeku,' jechuun Gaardiyoolaan himan. ''Liivarpuuliin baga gammaddan jechuun barbaada - Torbanuma torbaniin akka cimnu nu gargaaran,'' jechuun ibsan. ''Amma yeroon yeroo gammachuuti. Ammas deebinee Shaampiyoonaa taaneerra.'' Liivarpuul bara dorgommii xumurame kana keessa garaagartee qabxii Siitiin caalamee ture dhiphisee tokkotti galcheera. Kaleessa tapha Woolvis dura akka waan waancaa fudhatanitti mirkaneessanii naannoo dirree Anfiilditti gammachuutu ture. Barri dorgommii baranaa Liivarpuuliif addadha. Waancaa Kaaraabaawoofi Waancaa FA fudhataniiru. ''Taphattoonnikoo barana akka ajaa'ibaa taphatan,'' jechuun Kiloopp dubbatan. ''Imalli bara dorgommii 2021-22 waan addaati. ''Shaampiyoonaa waan taataniif Maanchistar Siitiifi Peep Gaardiyoolaa, hojjetoota hundaafi taphattootaan baga gamaddaniin jedha. Itti dhihaannee turre, garuu xiqqoo hanqanne,'' jedhan. Leenisaan kilabichaa Yargan Kiloopp barana waancaa afur gara Anfiilditti fidna jedhanii turan. Garuu, hin taane. Carraan sadaffaa garuu harka isaanii jira. Gaafa Sambataa Riyaal Maadiriid waliin Paarisitti Waancaa Chaampiyeens Liigii Awurooppaaf taphatu. Erga waancaa afur argachuun milkaa'uu dhabee, sadii ol kaasuuf warri Liivarpuul carraa qabu. Waancaa liigichaa Siitiidhaan duraa fudhatame kan Awurooppaa injifachuun Kiloopp taphattoota isaanii kiisuu barbaadu. ''Hamma dandeenye hunda ni yaalla,'' jedhan. ''Har'a liigicha dhabuun Sambata dhufu hawwii injifachuu keenya dabaleera,'' jedhan. Taphni torban 38ffaa Pirimiyeer Liigii Ingiliziin abbaan Chaampiyeens Liigii hirmaatuufi kaan baramaniiru. Guyyaa kaleessaa Arsenaal 5fi 1'n Evartan yoo injifatu, Tootanhaam immoo dirreen ala Noorwich 5fi 0'n mo'ate. Kanaanis Tootanhaam Chelsii, Liivarpuuliifi Maanchistar Siitii waliin ta'un ramaddii Waancaa Chaampiyeens Liigii gubbaa akka hirmaatu mirkaneesse. Arsenaaliifi kalee Paalaasiin 1fi0 kan mo'ame garuu West Haam waan injifatameef kan baraarame Yunaayitid immoo Yurooppaa Liig gubbaa taphatu. Sadarkaa torbaffaan kan xumure West Haam immoo Liigii Konfiransiirratti hirmaata. Niiw Kaasil dhaqee 2fi 1'n kan mo'ame Barnileey immoo liigii gad aanutti bu'uu mirkaneeffate. Isaan ala Waatford fi Noorwich dursanii bu'uu mirkaneeffataniiru. Bara dorgommii baranaa galchii hedduu galchuun immoo taphataan Liivarpuul Moo Saalahiifi kan Totanhaam San Huung-Min galchiiwwan 23 galchuun kophee warqii qooddataniiru.


Arsenaal yeroo sadaffaaf piriimiyeer Liigii darbii landaniin jalqabuuf

Piriimiyeer Liigiin Ingilizii bara dargommii 2022/23 Hagayya 5 eegalama. Tapha torban jalqabaa shaampiyoonaan bara dorgommii darbee Maanchistar Siitiin dirree isaatiin ala imalee Weesti Haam falmata. Ramaddiin liigii kanaa waancaa Addunyaa Kaataaritti gaggeefamu ilaalcha keessa galchuun boqonnaa walakkaa bara dorgommii mijeesseera. Waancaan Addunyaa Kataar gahuu dura taphootni liigii kanaa hanga Sadaasa 13 kan gaggeefaman yeroo ta'u, taphoota Sadaasa12 fi 13 gaggeeffaman irratti kilabootni gurguddoo jaha jedhaman akka walitti hin dhufne taasifameera. Taphni jalqabaa piriimiyeer Liigii bara dorgommii haaraa Jimaata Hagayya shan kan eegalu yeroo ta'u, Arsanaal dirree isaan alatti Kirsitaal Paalaas waliin taphata. Liivarpuuulis Sanbata xiqqqaa dirree isaan alatti kilaba liigichatti ol guddate Fuulhaam waliin taphata. Nootiingihaam Foorest erga bara 1999 yeroo jalqabaaf pirimiiyeerliigiitti deebi'ee tapha jalqabaa Niiwkaastil waliin taphata. Waancaan Addunyaa Kataar piriimiyeer Liigiin deebi'ee jalqabuu isaa guyyaa saddeet dursee xumurama. Tibba ayyaanaa taphni amma dura gaggeefamu garaagartummaa sa'aa 48 fa'aan ta'aa turuun taphattoota waan dadhabsiisuuf kunis ilaalcha addaa argatee taphoota gidduu yeroon gahaan akka jiraatu ta'eera. Qaamni kubbaa miilaa idila addunyaa bulchu, Fifa'n, Waancaa addunyaaf kilabootni hunduu taphattoota isaanii Sadaasa 14 akka gadhiisan gaafateera. Kana jechuun ammoo boqonnaan walakkaa bara dorgommoo liigichaa torbanoota jaha jechuunis ji'a tokkoofi torban lamaaf tura jechuudha. Liigichi Waancaa addunyaa dura guyyoota taphoota 16 kan qabaatu yeroo ta'u, Hagayya keessa shan, Fulbaana keessa sadii, Onkololessa keessaa jaha Sadaasa keessa ammoo lama qabaata. Bara dorgommii darbe shaampiyoonaa kan ta'e Maanchistar Siitiifi qabxii tokkoon boodatti hafee lammaffaan kan xumure Liivapuul jalqaba Onkololessa 15 Anfiilditti, Ebla tokko ammoo Itihaaditti wal-morkatu.


'Liivarpuul dhufuukootti baay'ee gammadeera'

Liivarpuul taphataa sarara fuulduraa Beenefiikaa lammii Uraagaay, Daarwiin Nuneeziin, paawundii miiliyoona 64'n waggaa jahaaf mallatteessisee harkatti galfate. Dargaggoon ganna 22, Nuneez, seenaa kilaba Liivapuul keessatti taphataa gatii qalin mallatteessisiifame ta'eera. Gatiin ittiin mallattesisan isaa fayidaawwan kaan dabalatee hanga miiliyoona 85 gahuu mala. Nuneez bara dorgommii darbe kilaba isaa Beenefiikaaf tapha 41 irratti hiriiree goolii 34 lakkoofsiseera. ''Baayyee gammadeera, Liivarpuulitti dhufuun na gammachiiseera. Kilaba guddaadha. Liivapuulitti waancaa hedduu injifachuun barbaada'' jedheera Nuneez. Itti dabaluunis ''faallaa Liivapuul ta'ee Chaampiyoonsi Liigii irratti taphoota hedduu taphadheen  tapha anaaf mijatu taphatu. Taphattootni jaboon jiru. Tooftaa taphaa koo waliin wal sima'' jedhe. Liivarpuul hanga ammaatti gatiin qaaliin bittaa taphataaf baase paawundii miiliyoona 75 ittisa isaa Verjil Vaandaayiik kan isaa gochuuf baasedha. Gatii Nuneeziif kaffalamu hanga tapha inni irratti hirmaatuufi kilibichi waancaa Chaampiyoonsi Liigii injifachuu isaa fa'a irratti hundaa'uun hanga miiliyoona 21 ta'u ilaalamee ni dabalamaaf. ''Yeroon bakka leenjii caasaa fi haalli jiru na dinqeera, injifannoowwan as jiranis akkasuma'' jedhe. Injifannoowwan dabalataa argachuufi qaama injifannichaa ta'uu kee gaafa yaaddu ammoo miira dadammaqinsaa akka qabu hime. ''Sababoota ani Liivapuul dhufeef keessaa tokko kana-waancaa fi injifannoo bioo argachuu'' Leenjisaan Liivarpuul Yaargeen Kiloop Nuneez '''taphataa ajaa'ibaa carraa kanarra fooyya'uu qabuudha'' jedhan. ''Kanaaf nama hamilchiisa. Umriin isaa, fedhiin isaa, beelli taphataa amma jirurraa cimaa ta'uuf qabu, amantaa inni piroojektii keenyaaf qabu'' jedhan Kiloop. ''Inni taphni keenya akka isa simu amana, nutis inni tapha keenyaaf kan sirriitti simu jenna- hojiitti haa hiiknu.'' Waayee gahumsa qaamaa Nuneez yeroo dubbatan ''sodaa malee taphata, humna qaba, deeggartoota ni gammachiisa'' jedhan. Sarara fuulduraa irratti filannoowwan gaggaarii qabaachuu kan himan Kiloop Saadiyoo Maaneen gara Baayer Muuniik imaluun isaa kan hin oolle ta'us Nuneez dhufuun filannoo isaanii akka bal'isu dubbataniiru. Nuneez taphataa sadaffaa Uraagaay Anfiilditti fidate yeroo ta'u lakkoofsa 27 uffatee bakka lakkoofsa sagalii taphata. Amma dura Luwiis Suwaareeziifi Sebaastiyaan Ko'eets  Liivapuuliif taphateera.


Siitiin Halaand harkatti galfate, Liivarpuul Nuunez harkaan gahuuf fiixeerra gahe

Maanchistar Siitiin taphataan sarara fuulduraa duraanii Boruushiyaa Doortimund Eerling Halaand harka isaa galuu ibse. Morkataa Siitii kan ta'e Liivarpuulis Beenfiikaa irraa bakka Saadiyoo Maanee kan bu'u Daarwiin Nuuneeziin harkatti galfachuuf waliigalteen xumurameera. Halaand, dargaggeessi ganna 21 tapha Doortimuundiif taphate 89 keessatti goolii 86 galcheera. Halaand osoo gahumsa guddaarra jiruu gara piriimiyeer liigiitti dhufuun oduu guddoo ta'eera. Halaand shaampiyoonaa Ingiliz Siitii waliin waliigalteen raawwate hanga bara 2027 akka turu hiree kennaaf. Torban lama boodas dirree Itahaaditti garee isaa haaraatti makama Waliigalteen Halaandiifi kilaba isaa Doortimuund waliin kan xumurame ji'a darbe ture. 'Kuni guyyaa  anaafi maatiikoo itti boonne'' jedhe Halaand. Abbaan Halaand, Alf-Inge, bara 2000-2003'tti dursaa taphattoota Maanchistar Siitii ture. Yeroo hundumaa tapha Siitii akka daawwatu kan himu Halaand, qaama Siitii ta'uu hawwaa akka ture dubbate. ''Carraa hedduu uumu, taphataa akka kootiif dinqiidha'' jedhe. ''Garee taphattoota jajjaboo addunya of keessaa qabu, Peep, leenjistoota jaboo yeroo hundaa keessaa tokko, fedha koo guutuuf baka sirriin jira jedheen amana.'' Tapha bara dorgommii duraa irratti hirmaachuuf ariifachuu kan himu Halaand goolii galchuu, waancaa hedduu injifachuufi akka taphataattis of fooyyessuu akka fedhuu fi san gochuufiis ofitti amanamummaa guutuu qabaachuu hime. Bara dorgommii piriimiyeer Liigiii darbe qabxii tokkoon durfame lammaffaa ta'uun kan xumure Liivarpuulis, akkuma Siitii taphataa sarara duraa jabaa adamsaa ture Daarwiin Nuuneeziin harka galfachuuf waliigaltee mallatteesseera. Beenfikaan ibsa waliigaltee kana ilaalchisee baaseen Nuneez waggaatti paawundii miiliyoona 64 akka ta'e fi miiliyoona 85'tti ol guddachuu akka danda'u ibse. Liivarpuul Nuneeziin kansaa godhachuuf paawundii miiliyoona 85 gahu baaseera. Taphataan kilaba Poortugaal Beenfiikaa ganna 22, tapha kilaba isaaf taphate 41 irratti goolii 34 lakkoofsiseera. Liivarpuul bittaa taphataaf maallaqni baase inni guddaan bara 2018 ittisa isaa Virjiil Vaan Daayikiin mallatteesisuuf isa baase, paawundii miiliyoona 75, ta'us amma Nuneez taphataa kilabichi baasii isa guddaa itti baase ta'eera. Maanchistar Yunaayitiid taphataa kana bitachuuf Liivarpuul waliin dorgomaa ture. Nuneez bara 2020'tti Benifikaa kan gale garee Ispeen ALmeeriyaa irraa maallaqa paawundii miiliyoona 20.5 ture. Taphataan lammii Uragaay kun bara dorgommii 2021-22 tapha liigii 28 irratti hirmaatee goolii 26 galcheera. Bara dorgommii darbe tapha Chaampiyoonsi Liigii 10 taphatee goolii jaha lakkoofsiseera. Kilaba amma itti dhufe Liivarpuul iratti tapha nuusa xumuraa dhaqaa galatti goolii tokko tokko lakkoofsiseera. Nuneez taphataa lammataa Liivarpuul bara kana mallateesifate yeroo ta'u kan jalqabaa taphataa sarara duraa Fuulhaam Fabiyoo Karvaalodha. Bittaan Nuneez kan saffisaan milkaahe, jifataan kilabichaa lammiin Senegaal Saadiyoo Maanee gara Baayer Muunikitti imaluuf kilaboota lamaan gidduu dubbiin adeemaa jiraachuu wajjin walqabata. Liivarpuul Mohaammad Saalaa waliinis miindaafi fayidaa irratti dubbachaa kan jiru yeroo ta'u waliigalteerra hin gahan taanaan taphatichi bara dhuftu kilba fedhetti galuuf bilisa ta'a. Jifataan isaa kan biraan lammii Biraaziil Robeertoo Firmiinoos ji'oota 12 booda kontiraatni isaa ni xumurama. \nTaphataan biraan Kilabichaa lammii Jappaan Takuumii Minaminoos kilaboota biroon barbaadamaa jira.


'Saadiyoo Maaneen maashiniidha taphattoota ciccimoo addunyaa keessaati' - Leenjisaa Livarpuul Yargan Kiloopp

Yeroo Liverpuuliif taphachuun dabarse hundatti, Saadiyoo Maaneen akka taphataa gargaaraa jedhamuun ibsamuu hin danda’u. Irra deddeebiin garee Yargen Kiloopp keessattti taphataa bakka buufamu akka hin dandeenye agarsiiseera jechuun ibsa barreessaan kubbaa miilaa BBC Phil McNulty. Lammiin Senegaal ganna 30 taphataa sarara duraa ta’e, amala callisaa ta’e qabaatus, waggootii dhiyoo keessatti guddina Livarpuul keessatti taphataa sarara duraa sodaachisaa ta’eera. Injifannoo Livarpuul Chaampiyeens Liigii bara 2019 irratti Maaneen gahee ijoo taphateera, sana booda waggaa itti aanuutti waggaa 30 keesatti yeroo jalqabaaf Pirimiyeer Liigii isaan injifachiise. Kunis Liivarpuul yeroo as dhiyoo keessa kilaba jabaa akka ta'u gumaacheera. Tapha dheengadda gaafa Kibxataa Liivar Puul Aston Viilaa morkate irrattis galchii lammataa galche. Kunis yeroo Livarpuul Sanbata tapha Tootanaam waliin taphate irratti injifannoo waancaa afuriirraa waan fagaate yeroo fakkatettidha. Tapha Kibxata galgalaa Aston Viilaafi Liivarpuul irratti gareen Kiloopp goolii 1-1'n hanga daqiiqaa 65ffatti turani. Kanaanis yaaddoon dabalaa deeme. Sana booda Maaneen ammas dandeettii isaatti akka namni amanu goolii dirqisiiftu addaan dhayee deeggartootatti abdii hore. Taphataan cimaa Luwiis Diyaaz kubbaa fageenya bareechee yemmuu dabarsu, Maaneen hubbannoo, xiyyeeffanaa fi atileettummaa isaan kubbaa addaan rukutee harka bitaa goolii eegaa Astonviilaa Emiliyoo Maartineez bira dabarsuun galcheera. Yeroo taphi xumuramee fiishkaan afuufamu, Kiloop gammachuun Maanee hammachuun gadhiisuu didan. Kun hundi kan uumame yeroo egeree Maaneen Liivarpuul keessatti qabaatu irratti shakkin ka’edha. Shaakkiin jiru Moohaammad Saalah waligaltee haaraa Livarpuul waliin ni qabaataa, Maaneenoo kan jedhu ture. Akkuma Saalaa, kontiraati Maaneen Liiverpuul waliin qabu bara dorgommii itti anuutti kan dhumu yoo ta’u, yoo dhimmi kontiraata Saalaa dubbii ijoo ta’e, kan Maanees akkanuma ta’uu mala. Maaneen Waxabajjii 2016’tti Saawuzaampitan irraa paawundii miiliyoona 34’n erga Livarpuul seenee eegale taphoota 266 taphatee, goolii 119 lakkoofsiseera. Bara dorgommii kanaatti taphoota 48 keessatti goolii 22 lakkoofsiseera. Kunneen odeeffannoo olaanoo Maaneen taphataa dandeettii guddaa ta’uusa mirkaneessanidha. Ofitummaa hin qabu, mala taphoota sarara duraa sadii Kiloopp kaa’uu hunda keessatti hojjechuu danda’a. Torban kanatti Maanee waliin wal qabatee maqaan gareeleen akka Baayer Miyuunik fi Riyaal Maadriid kaafamaniiru, kanaaf akka gareeleen Awurrooppaa kamuu isa barbaadani arguun ni danda’a - garuu Livarpuul caalaatti isa barbaada. Maaneen taphni Viilaapaark erga xumuramee booda ''dhugaamatti baay'een gammade. Taphattoota gareekoo keessa jiran gargaaraa, yeroon qabu hundatti gammaduuf yaalaan jira. ''Waayilootakoo malee ani homaa miti,'' jedhe. Tapha hariiroo gaarii Diyaaz waliin agarsiise irratti, ''yeroo shaakala keenyaa guyyaa hundarraa eegallee wal beekna. Yeroo inni kubbaa argate garanitti dhiitu waan beekuuf, ani qophaa’uu qofatu narra ture,'' jedheera. Kiloopp tapha kana booda gaaffiifi deebii sky sport waliin taasisaniin ''inni maashiniidha, taphicha booda itti himeera. Inni taphataa baay'ee guddaadha'' jedhan. ''Qaamni isaa cimaadha, dandeetti, fedhii fi sochii qaama isaa akka inni ittin waliin makuu addadha. Goolii barbaachisummaa guddaa qaban galcha, taphataa sadarkaa addunyaatti guddaadha.”


Ronaaldoon akkuma abdatame Maanchester Yunaayitidiif bu'aa buusaa jiraa?

Kilaba isaa ganamaa keessatti maqaa gaarii horate Maanchester Yunaayitid erga deebi'ee Kiristiyaanoo Ronaaldoo ijoo dubbii ta'uu hin dhiifne. Kilaba akka sadarkaa taphataa addunyaa adda-dureerra gahuuf ka'umsa ta'eef kanatti waggootaan booda yeroo deebi'utti qe'ee Oold Tiraafoord keessatti gaaffiin dhaga'amuutti ka'e. Kiristiyaanoo Ronaaldoo rakkoo Maanchester Yunaayitidiif sababamoo faladha kan jedhudha. Tapha kaleessa Maanchester Yunaayitid dirree isaarratti Noorwichiin simatee taphatee 3-2n mo'ate irratti Ronaaldoon goolii sadanuu lakkoofsiseera. Kun hatirikii si'a 50ffaa Ronaaldoon tapha kilabaa irratti lakkoofsise ta'eera. Dorgommii Shaampiyoonsi Liigii Awurooppaa bara itti aanu keessa galuuf kilaboonni Piriimer Liigii Ingiliiz taasisaa jiran keessatti Ronaaldoon Maan Yunaayitiditti abdiitti akka deebi'u taasiseera. Arsenaaliifi Tootenhaam morkattoota isaaniitiin mo'amuun ammoo caalaa carraa bal'iseefiif Maacherster Yunaayitid Arsenaaliin caalee shanaffaarra ta'eera. Ronaaldoon goolii kaleessa lakkoofsise sadan dabalatee walumaa galatti barana Piriimer Liigicha irratti gooliiwwan 15 qaqqabsiifachuun taphattoota goolii hedduu galchan keessaa sadaffaarra jira. Taphataan umuriin isaa waggaa 37 ta'e kun ammallee taphattoota Maanchester Yunaayitid biroo caalaa goolii hedduu lakkoofsiseeraaf. Leenjisaan Noorwichi Diin Ismiiz Ronaaldoon wanta isarraa eegamu bahachaa waan jiruuf Maanchester Yunaayitid taphataa kana akka isaaf maluun qabachuu qaba jedhe. Tibba kana deeggartoonni Maanchester Yunaayitid mormii guddaa kan dhageessisaa jiran yoo ta'u, taphattoonni kilabichaa yeroo ammaa kunneen uffata Yunaayitid kabajamaa uffachuun kan isaaniif hin malledha jechuun mormii dhageessisaa jiru. Kun osoo kanaan jiruu garuu taphataan buleessi lammii Poorchugaal kun garuu Oold Tiraafordiin mataa olqabachiisuu itti fufeera. Ronaaldoon taphoota Piriimer Liigii dabran lamaan dura Tootenhaam waliin gareen isaa taphatee ture irrattis hatiriikii hojjeteera. Ammallee gatii Ronaaldoon Maanchester Yunaayitidiif qabu guddaa akkuma ta'etti itti fufeera. Akkuma eegamaa jiru Eriik manaajerummaa Maan Yunaayitid kan fudhatu taanaan hojiin cimaan isa eeggatu Ronaaldoon akka Oold Tiraaford keessa turuuf kontiraata isaarratti dubbachuudha jedhamaas jira. "Kun murtoo kiyya miti. Kun murtoo manaajerri haaraa dhufuuf jiru boordii waliin ta'ee murteessudha," jedhe manaajerri yeroo Yunaayitid Raalf Raanginiik. "Haata'u malee, tapha Tootenhaam waliin taphanneefi har'as akkuma argitan kana taphataa jijjiirama akkasii fiduu danda'u ta'uu hojjiin agarsiiseera. Kun waan akka carraa ta'e miti; seenaa keessatti taphattoota hunda caalaa goolii lakkoofsisuun rikkoordii qaba." Leenjisaan yeroo Maanchester Yunaayitid carraa kilabiin isaa kun 1-4 keessaa tokko ta'uu gaafatamee, taphni Liiverpuul waliin torban dhufu qabaatan akkaan murteessaadha jedhe. Liiverpuul ammoo gahumsa gaariirratti kan argamu yoo ta'u, tapha FA Cup irrattillee Maachester Siitii 3-2 mo'achuun waancaaf darbeera.


Tapha gulaallii Waancaa Afriikaa Itoophiyaan guyyaa Roobii Madagaaskaar wajjin taphatte irratti hirmaachuuf torbee darbe Masrii irraa gara biyyaa deebi'e. Taphattoota kubbaa miilaa garee biyyaalessaa Itoophiyaaf hiriiranii taphachuuf carraa hedduu argatan keessaa tokko, Shimallis Baqqalaa. Dhalootni fi guddinni isaa magaalaa Hawaasaa ganda Korami jedhamtutti yoo ta'u, akkuma ijoollee kaanii Shimallis fi kubbaan miilaa kan walitti michooman mana barnootaa keessatti. Yeroo boqonnaa mana barnootaatti qabu, qe'eettis yoo deebi'u qo'annaa dura hiriyyoota ganda isaa waliin kubbaa taphachuun dabarsa ture. Kilabii bulchiinsa magaalaa Hawaasaa keessatti jiruu kubbaa miilaa pirofeeshinaalaa kan eegale Shimallis, waggoota dheeraaf kilaba Qiddus Goorgisiif taphachaa ture. Wayita ammaa kilaba biyya Masrii 'Misr Lel-Makkasa' jedhamuuf taphataa jira. Gaaffilee muraasa waa'ee jiruu kubbaa miilaa isaa gaafanne akka armaan gadiitti nuf deebiseera. Hiree Masriitti taphachuu akkamiin argatte? Masrii dhaqee akkan taphadhu carraa kan bane Liibiyaa fi Sudaanitti turtii gabaabaa ani qabuu fi Itoophiyaa keessattis sochiin qabaachaa turedha. Sudaan ji'a jahaaf taphadheera. Garee biyyaalessaa keessatti ji'a lamaaf qophiirra yeroon ture bakka bu'aan koo amma jiru viidiyoowwan akkan erguuf na gaafachaa ture. Anis turtii koo biyya keessaa fi alaa viidiyoolee agarsiisan ergeef. Yeroo gabaabaafis ta'u biyyaa bahee taphachuun koo waan na gargaares natti fakkaata. Gara Kilaba Heetroojekt jedhamuutti viidiyoon koo ergamee leenjisaan kilabichaa, keessumaa ammoo leenjisaa itti aanaan kilabichaa caalatti anatti gammaadee ture. Finfinneerratti tapha Aljeeriyaa waliin taphanerratti argamanii na ilaalan. Lamaaf tokkoon mo'amnus, sochii kootti waan gammadaniif walii mallatteessuu dandeenye jechuudha. Jiruu kubbaa miilaa piroofeeshinaalii keetiin yeroon gaarii ittiin jettu yoom ture? Waggaa lama dura turtii Heetroojekti waliin dabarseedha. Jiruu kubbaa miilaa koo keessatti dursaa garee ta'ee hin beekun ture. Kanaaf yeroon dursaa garee itti turedha. Biyya koon alatti dursaa taphattoota Kilaba kanaa ta'uun koo waan guddaa ture. Gahumsa garee biyyaalessaa Itoophiyaa akkamiin argite? Gahumsi garee biyyaalessaa waggaa waggaatti garaa gartummaa qaba. Baran ani deeme kilaboota 18 turan bara kana ammoo 13'tu jira. Kun gahumsa Garee Biyyaalessaarratti dhiibbaa mataa isaa qaba. Garuu ammoo yeroo ammaa piriimeer Liigiin keenya kallattiin addunyaarratti mul'achuun isaa waan gaarii fida jedheen yaada. Kubbaan miilaa fi koronaan akkamiin waliin deemaa jira? Koronaavaayirasiin erga dhufee booda seera baheen yeroo hunda tapha qabaachuu keenya guyyaa lama dura qorannoo taasifna. Namni koronaa qabu hin taphatu. Kun Masriittis Itoophiyaa ergan dhufees kaniin argedha. Waancaa Afrikaaf qophaa'aa jirtu. Itoophiyaan ammoo tapha kanarratti erga hirmaattee waggaa sagal darbeera. Gareen amma jiru kan milkaahu sitti fakkaataa? Eyyeen, Waancaa Afrikaaf ni dabarra jedheen yaada. Torban darbe tapha michoomaa Maalawii waliin taphanne gahumsaan irra aanne. Taphattootni ciccimoon kilaboota adda addaarraa garee biyyaalessaatti waamamaniiru. Taphataan hunduu gahumsa gaariirra jira. Akkuma tapha torbee darbee injifanne, Madagaaskaar waliin tapha qabnus ni injifanna. Kanaafis sababni isaa taphattoota gaarii fi leenjisaa gaarii waan qabnuufi. Kanaaf kanneen injifannoon yoo goolabne Waancaa Afrikaaf sababni hin dabarreef maaltu jiraree? Waggaa torba Masriitti yoo taphattu uummaticha akkamiin argatte? Hiriyyoota lammii Masrii hedduun qaba. Kilabichaan alattis naannootti hiriyoota nan qaba. Sirriitti wal dubbifna, hiriyyummaa gaarii qabna. Jireenya koo kubbaa miilaarrattis dhiibbaan narra gahe hin jiru. Dhimma siyaasaa kaafnee hedduu haasofnee hin beeknu. Yeroo hedduu taphattootni Itoophiyaa biyyaa yoo bahan osoo hin milkaahiin dafanii deebi'u. Sababni isaa maali? Dhimmi xiin-sammuu jireenya kubbaa miilaa keessatti rakkoo ulfaataadha. Kan biraan dandeettii biyyaa fuunee deemnu achitti ol guddisuu barbaachisa. Akkas ta'uu baannaan gahumsi ni bu'a. Sun ammoo barbaadamummaa kee hir'isa. Qormaatni xiqqoo fakkaatu kan dhiibbaa guddaa geessisu jira. Fakkeenyaaf taphataan mana isaatti sooraachuu qaba. Animmoo bilcheessuu hin danda'u ture. Qormaata guddaa natti ta'ee ture. Biyyaas ni yaadda kanaaf nan deebi'a jechaa kan taphatu deebi'eera. Haga hojiif dhufnetti inni guddaan xiinsammuun jabaachuu fi obsa qabaachuudha. Naamusas gaafata. Piriimiyeer Liigiin Itoophiyaa bu'aan dabalu jiraa? Amma Piriimiyeer Liigiin kallattiin televiizhiniin darbuun carraa ilaalamuu dabaluun isaa hin oolu. Itoophiyaa keessa taphattootni kennaa kubaa miilaa qaban hedduun jiru. Kilabootni taphattoota isaanii akka bahanii taphatan jajjabeessuu qabu. Kilaba qofa osoo hin taane federeeshiniinis gaafatama mataasaa qaba. Federeeshinichi mootummoota waliin ta'ee waan guddaa hojjechuun irraa eegama. Fakkeenyaaf biyyoonni biroon taphattoota isaaniif viizaa bilisaa waan mijeessaniif dhaqanii yaalu. Hariiroo hedduu horachuu fi biyyoota Afrikaa waliin dubbachuu qaba. Bara Waancaa Afrikaaf dabartan garichi maaliif dafee laafe? Moo kan dabartaniyyuu akka carraa ture? Kilabni jabaan dhibuutu garee biyyaalessaa laaffise. Gareen naannolees ta'e Bunnii fi Goorgiis akkaan jaboo turan. Gareen biyyaalessaa kan ijaarame carraan osoo hin taane jabinaan ture. Taphattootnis waan xiqqoon gowwomsamna. Injifannoon xiqqoon nu gowwomsa. Biyyootni waancaa addunyaallee deddeebi'anii injifatan akka Jarmanii fi Biraaziil achumaan cimanii itti fufu.


Murteessaa kubbaa miilaa ganna 16 Zaambiyaatti ijoo dubbii tahe

Murteessaan kubbaa miilaa ol adeemaan Zaambiyaa keessaa erga tapha gaggeessee booda, qalbii namoota hedduu hawwate. Raafaa'el Mibotelaa kan umriinsaa ganna 16 tahe, umuriisaa 13 eegalee murteessaa kubbaa miilaa ta'ee hojjetaa jira. Garuu guyyaa Roobii erga tapha michummaa kilaboota Zesko Yunaayitid fi Forest Rangers gaggeesse booda, biyyattiitti gurra horateera. Miboteelaan BBCtti, duraan taphataa tahuu barbaadaa turuu himuun, tahus miidhaa koronyoo isaarra ganna sadiin dura qaqqabeen karoorasaa kana akka jalaa hambise dubbata. ''Fedhiinkoo murteessaa tahuu kan jalqabe ganna sadiin dura erga taphoota gareewwan akkaadaamii akka gaggeessu ergan gaafatame boodadha. Gaaf tokko, tapha hawaasummaa jaarsoliin taphatan irratti akkan murteessu na affeeran. Namuu gama kanaan akkan dandeettii qabu waan baran natti fakkaate,'' jedhe. ''Murteessaa tahuu kootti] baay'ee itti gammadaan jira, sababni isaas ergan koronyookoo miidhamee booda taphachuu waan hin dandeenyeef.'' Kilaboonni pirimeer liigii Zaambiyaa isa olaanaa keessa jiran, tapha akka gaggeessuuf isa waamuusaanitti qiliixameera jedha saafelli ganna 16 kun. ''Ani gammadoodha, garuu yeroo taphaatti yoon dogoggora hojjedhe irraan baradheen of jajjabeessa. Qaama taphaati. Namni dogoggora hin hojjenne hinjiru,'' jedha. Taphni dhiyeenyatti taasise kun haga ammaatti isaaf isa olaanaa tahuu eeruun, Waldaan Kubbaa Miilaa Zaambiyaa deeggaruun akka isa guddisu abdii qaba. ''Of tasgabbeesseen seene. Takka dirree ergan seene umurii koos tahe, taphattoota gurguddoo hin ilaalu. Ittigaafatamaan taphichaa anadha!.. Gaafan barumsakoo fixu akka Jaani Sikaazwe [Murteessaa Fifa Zambiyaarraa] ta'uun fedha.'' Harmeesaa wajjin kan jiraatu Mibotelaan, barnootasaa addaan kute itti fufuun, boodarra murteessaa tahuutti xiyyeeffachuu barbaada. ''Maatiin koo ana wajjin jiraachaa hin jirani. Yeroo ammaa kitaabilee, yuniformiifi waantota barbaachisan biroo waanin hin qabneef, mana barumsaa deemaa hin jiru,'' jedha ol adeemaan kun. Garee miidiyaa kilaba Zeskoo Yunaayitid irraa kan tahe Desmoond Kaatongo BBCtti akka himetti, kilabnisaanii gurbaan kun tapha Roobii taasifame kana gaggeessuuf amantii irraa qabaachuu isaanii dubbata: ''Gareen teeknikaa kilaboota lamaanuu gahumsa murteessummaa inni qaburratti shakkii hin qaban ture. Taphoota akkanaa gaggeessuun muuxannoofi maqaa gaarii waan horateef,'' jedha Desmoond. Dabaluunis: ''Gurbaa saafelaa hawwii murteessaa tahuu qabu arguun hedduu nama gammachiisa. Kanneen umuriisaatti argaman kaan Liyoonel Mesii, Ronaaldoo ykn Enook Miwepu tahuu hawwu taha.'' ''Murteessitoonni [kubbaa miilaa] namoota hedduu akka Mibotelaaf madda kaka'umsaa tahuu danda'u. Gurbaan kun Waldaa Kubbaa miilaa naannootti argamurraa otoo leenjii argate waan dansaa ta'a. Kuniin Zaambiyaaf fakkeenya milkaa'inaati,'' jedhe.


Fayyaan Kiristiyaan Eriksen Waancaa Awurooppaarratti dirree keessatti kufee of wallaalee maalirra jira?

Erga dirree keessatti kufee of walaalee hospitaala galee taphataan duraanii Kilaba Tootinhaam Kiristaan Eriksen fayyaan isaa  ''haala amma jiruun gaariidha'' jedhame. Taphaataan kun erga hospitaala galee yeroo jalqabaaf siree hospitaalatti irra ciisurraa suuraa isaa maxxanseera. Eriksen dirree keessatti of wallaalee kufuun wal'aansi ariifachiisaan erga godhameef booda hospitaalatti qorannoo gaggeeffameefiif rakkoon isa mudate dhibee onnee tahuu hakiimni himeera. Taphataan umuriin isaa ganna 29, Eriksen Sanbata darbe tapha waancaa Awurooppaa biyyi isaa Denmaarkiifi Finlaandi taphatan irratti osoo taphataa jiruu ture tasa kan kufe. Eriksen deeggartoota adunyaarraa  isa deeggaraa turan hundaa galateeffateera. '' Amma, tapha itti aanu irratti taphattoota garee biyyaalessaa Denmaarki nan dubbisa'' jedhee ''Denmaarki hundaaf taphadhaa'' jechuun barreesse. '' Haala amma jiru keessatti akka gaariittan jira. Ammas hospitaalatti qorannoo dabalataa biraa gaggeessa. Garuu miira gaarii natti dhagahama.'' Tapha Kooppenhaagenitti gaggeeffame irratti osoo boqonnaan hin gahiin yeroo of wallaalee kufu, dirree keessatti akka dammaquuf hakiimonni deeggarsa gochaaf turan. Hakiimni garee Denmaarki, Moorten Boo'iz,'' Hammam isa dhabuuf dhiyaannee ture? Hin beeku, garuu ariitiin akka harganuu dandahu gochuun isa deebisanneerra. Qorannoon hanga ammaatti taasifame gaarii fakkaata. Maaliif akka tahe ibsa kenninu hin qabnu.'' Yeroo Eriksen hospitaalatti dammaquu isaa baramu ture taphattootni dorgommicha itti fufuun taphachuuf kan murteessan. Erga taphataan duraani Tootenahaam kun kufee gara sa'a lamaa adda citee tureen booda ture taphichi kan itti fufuun taphatamuu jalqabe. Finlaandi taphicha 1 fi0'n mo'atte. Taphataan denmaarkiif Baarseloonaa Maartiin Biraayitwaayit taphicha taphachuuf murteessuun '' waan hamaa isa dhumaati'' jedhe. Leenjisaan Denmaarki Hulmaandi,'' Kiristiyaan haala gaarii irra jira. Shakkii guddaa baay'eenbooda kun taphattootaaf oduu gaariidha. Akka qarqara mo'amuuu irra turre shakkii hin qabu,'' jedhe. Denmaarki tapha lammaffaa isaanii Kamisa dhufu achuma Kooppenhaagenitti Beeljiyeem waliin taphatu.


Euro 2020: Ibsa miidiyaaleerratti dhugaatii ofduraa fageessuun adabbii qabaachuu mala jedhe Uefa

Gareewwan dorgommii Euro 2020 irratti hirmaatan yoo taphattoonni isaanii qaruuraa dhugaatii isponsarootaan dhiyaate ofduraa achi butan adabamuu malu jedhe qaamni kubbaa miilaa Awurooppaa. Gaafa Wiixataa taphataan gameessi Porchugaal Kiristiyaanoo Ronaaldoo qaruuraawwan Kokaa-Kollaa lama of duraa fageessuun, namoonni bishaan akka dhugan jajjabeesse. Guyyaa ittaanu ammoo taphataan Firaans amantii Islaamaa hordofu Pool Pogbaa, qaruuraa biiraa Heineken haala ofeeggannoo qabuun ofduraa fuudhe. Guyyaa Roobiis, taphataan Itaalii Maanu'el Lokaateliis qaruuraa Kokaa-Kollaa bishaaniin bakka buuseera. ''Uefa'n gareewwan biyyaalessaa dorgommicharra hirmaatan [waliigalteen dhaabbilee daldalaa wajjin godhamu] dorgommichaaf murteessaa tahuusaa yaadachiiseera. Kana malees dargaggootaafi dubartoota dabalatee guddina kubbaa miilaa Awurooppaaf daran murteessaadha,'' jedhan qopheessitoonni dorgommichaa guyyaa Kamisaa. Daarektara dorgommii Euro 2020 kan tahan Martin Kallen waan jedhan, ''taphattoonni gama federeshinii isaaniitiin qajeelfamoota dorgommichaa hordofuuf dirqama kontiraataa qabu.'' Haa tahu malee, taphattoota kanneen akka Pogbaa amantiif jecha waan akkasii maaliif kana akka raawwatan nan hubadha jedhan. Gareewwan hirmaatan kunniin qajeelfama waliigaltee isaanii yaadachiisneerra kan jedhan Kallen, adabbiin sirreessaan fudhatamuun filannoo keessa jira jedhan. Waldaan Federeshinoota Kubbaa miilaa Awurooppaa kan tahe Uefa'n kallattiin taphattoota akkas tolchan adabuuf karoora hinqabu. Adabbiin gosa kamuu federeshinota kubbaa miilaa biyyaaleessaa kan ilaallatu taha. ''Gama Uefa'n taphattoota kallattiin adabuuttii hinjirru. Kana kan goonu gama waldaa biyyaaleessaa hirmaataniini. Isaan akka barbaachisummaa isaatti taphataa isaanii wajjin haasawuu danda'u, malee nuti ammaaf kallattiin taphataa sana adabuuf hinjirru,'' jedhan Kallen. ''Qajeelfamoota federeshinoota hirmaachaa jiraniin mallattaa'an qabna.''


Arsenaal 0-1 Evartan: Goolii eegaan Arsenaal galchii ofirratti galcheen Evertan mo'ate

Leenjisaan Evertan Kaarloo Anchelootii erga karra eegaan Arsenaal Bernd Leenoo kennaa goolii keneefi booda, sadarkaa Chaampiyoons Liigii keessa galuuf ''deebineerra'' jedhan. Maqaa masoo Toffees jedhamuun kan beekaman Evertan, taphoota jaha taphatan irratti mo'achuu kan dadhabanii turan oggaa tahu, mo'icha kan booda, kilaba sadarkaa afraffaa irra jirurraa qabxii sadi qofaan itti dhiyaataniiru. Wayita taphni kun gaggeeffamaa turetti deeggartoonni Arsenaal 1,000 ol Istaadiyemii Emireetis alatti walitti qabamuun mormii dhageessisaa turan. Mormiin isaanis abbaa kilabichaa kan tahe Istaan Kironkee irratti oggaa tahu, karoora Suppar Liigii Awurooppaa dhiyeenya kuferratti aarii qaban ibsachaa turan. Galchii Evertan itti mo'atan jifataan Richaarlisan saanduqa naannoo galchii keessa wayita kubbaa dabarsuuf yaalee turetti argamte. Karra eegaan Arsenaal Leenoon kubbaa tana salphumatti qabachuu danda'a ture. Tahus garuu, harkarraa mucucaachuun, miilasaa keessa miliquun gara gooliitti qajeelte. Taateen Jimaata galgalaa kun erga bara 1996 as yeroo jalqabaaf Evartan dirree Arsenaal irratti kan itti mo'atan ta'ee galmaa'eera. Goolii kana dura carraan goolitti dhiyaate argatan wayita Gylfi Sigurdsson rukuttaa adabbii fageenyarraa rukutee, utubaa goolichaa rukute ture. ''Tarree kilabootaan gara olaanuutti dhiyaachuun daran murteessaadha,'' jechuun Ancheelootin BBC Sport'tti dubbatan. ''Gahumsa gaarii ture. Nuuf oduu dadansaati galgalli kun, taphoota itti aananiifis ofitti amanamummaa nuu kenna. ''Amma deebineerra jechuu nan danda'a.'' Tapha kanarratti Richaarlisan Daanii Sebaayos irratti balleessaa erga raawwate booda Arsenaalif rukuttaan peenaalitii kennamee ture - tahus garuu balleessaa kana dura Nikolaas Peppee ofsaayidii tahuunsaa VAR'n waan mirkanaa'eef hafeera. Leenjisaan Arsenaal Mikeel Arteettaa: ''[Isaanirraa] garee fooyya'aa turre. Garuu murteewwan to'annoo keenyaan ala ta'antu jira. ''Rukuttaa peenaalitii sababa sekoondii 15 dura, [Peeppeen taphaan ala tureef] dhorkuun - ergasii yeroo saddeet ykn sagal kubbicha taphanneerra. Yeroo 10 irra deddeebi'ee ilaaleera, ammallee naaf hingalle... Namni tokko akka naaf ibsuun barbaada.'' Gabriel Martinelli daqiiqaawwan dabalamirratti Arsenaal baraaruuf kubbaan rukute, karra eegaa Evartan kan ta'e, Jordaan Pikfordin fashalaa'eera. Kornaa Arsenaal argateef gooliisaa dhiisee dhufuun dogoggorasaa bakka buusuuf yaalii kan taasise Leenoon, otoo hin milkaa'in hafeera. Taphoota ittaananiin: Arsenaal garra dirree Vilaariyaal gaafa Kamisaa imaluun, tapha Awurooppaa Liigii walakkaa xumuraa marroo jalqabaa taasisa. Achis gaafa Dilbataa ammoo Niiwukaastil wajjin morkatu. Evertan ammoo Astolaa Viilaa dirreesaarratti keessummeessa.